Leftenan Adnan – Gugur Demi Cinta

Saat hari ini disambut dengan luahan kasih sayang antara teruna dara, ia juga merupakan tarikh keramat anak bangsa menyatakan cinta lebih mendalam kepada agama, bangsa dan negaranya. Meski ada yang memanggil mereka dengan pelbagai gelaran terhina – antaranya sebagai anjing penjajah, hakikatnya mereka memilih untuk terus berjuang sehingga ke titisan darah terakhir demi mempertahankan tanahair daripada kemaraan musuh.

Bukit Chandu yang terletak di atas sebuah permatang sepanjang lebih kurang 5 km menjadi saksi medan pertempuran antara Rejimen Askar Melayu dan Tentera Jepun satu ketika dulu. Di sinilah semangat keperwiraan anak-anak Melayu dibuktikan dengan perjuangan sehingga ke titisan darah terakhir oleh Allahrayrham Lt. Datuk Adnan Saidi dan 42 anggotanya daripada Platun7, Kompeni C, Batalion 1 RAMD.

Menurut catatan, pertempuran di antara RAMD dan tentera Jepun bermula sebaik Jepun mendarat di Tanjung Penjuru, Jurong, pada 08/02/1942. Batalion 1 dan 2 telah diarahkan mengekang kemaraan mereka pada ketika itu. Walaubagaimanapun tentangan hebat Jepun menyebabkan mereka terpaksa berundur ke Pasir Laba dan akhirnya ke Pasir Panjang. Pertempuran memuncak pada 13/02/1942 apabila pasukan RAMD mengukuhkan pertahanan di benteng terakhir itu.

Untuk menawan kawasan tersebut, Jepun telah memulakan serangan dengan tembakan artileri diikuti penggempuran oleh unit infantrinya, Divisyen Mutagichi ke-18 dengan bantuan kereta kebal dan serangan udara. Asakan yang teruk, ditambah dengan kebakaran depot minyak di Kem Normanton tidak jauh dari situ menyebabkan pasukan RAMD terpaksa mencari kedudukan lain yang lebih selamat. Pada tengah malam itu, Kompeni C diarah berundur ke pertahanan sebelah timur Pasir Panjang, dikenali sebagai Bukit Chandu di mana di situ, Kapten Rix yang mengetuai kompeni tersebut telah mengarahkan Lt. Adnan dan platunnya yang dipercayai berkekuatan 42x anggota untuk mengawal bahagian utara.

Keesokannya – Sabtu,14/02/1942, Jepun telah memulakan serangan tepat jam 1400 ke Kampung Buona Vista dengan menyasarkan kedudukan Kompeni B Batalion 1. Asakan dengan kereta kebal itu memaksa pasukan RAMD untuk berundur, namun belum sempat mereka berbuat begitu, serbuan Jepun menyebabkan berlaku pertempuran pada jarak dekat. Pasukan RAMD yang telah kehabisan peluru dengan beraninya terus berjuang walaupun dengan hanya berbekalan benet di hujung senjata. Setelah kedudukan itu berjaya ditawan, Jepun yang berang dengan keengganan anggota RAMD menyerah, mengarahkan pula serangan ke Bukit Chandu.

Ketika itu, Kompeni C yang diketuai Lt. Adnan telah terpisah daripada Kompeni D di sebelahnya disebabkan oleh minyak yang terbakar daripada Kem Normanton. Itu menjadi penghalang utama untuk mereka berundur ke selatan. Petikan berikut adalah daripada buku ” The Malay Regiment” . Semoga ia menjadi peringatan kepada kita semua tentang semangat juang mereka yang tidak pernah luntur satu ketika dulu, demi kita pada hari ini.

Kedudukan Rejimen Melayu pada bulan Februari adalah di sepanjang Pantai Barat pulau tersebut, bertumpu secara khusus terhadap pertahanan pantai. Batalion Pertama menguasai kedudukan pantai dan batalion Kedua pula ditempatkan di kawasan darat bersama-sama satu Kompeni (B) di Pasir Laba. Kompeni ini sedang berada dalam kedudukan ketika pihak Jepun melakukan pendaratan pertama di Pulau tersebut dan meski dibom teruk, mereka tidak hilang moral. Mereka kemudian diundurkan bersama-sama terup-terup lain daripada kedudukan mereka yang terdedah pada 8 Februari.

Selepas Jepun mendarat di Utara Pasir Laba, objektif pertama mereka adalah Aerodrome Tengah dan satu serangan menyusul ke Jalan Chua Chu Kang diikuti oleh Jalan Jurong. Satu pasukan Jepun dianggarkan berkekuatan 2 batalion , disokong oleh sejumlah kereta kebal dan artileri, telah bergerak ke Selatan ke arah Jalan Pembaharuan dan terus melakukan tembakan serangan ke arah kedudukan Rejimen Melayu yang mana pada 12 Februari, sedang berada dalam formasi “kotak” di mana Jalan Pembaharuan dilindungi oleh Kompeni A dan C dari Batalion Pertama sebagai pertahanan hadapan utama mereka. Markas Rejimen pula terletak di Gap, dalam parit yang telah digali pada tahun 1940 dan berkemungkinan telah diketahui secara terperinci oleh pihak Jepun.

Kompeni C dalam kedudukan mereka ke arah tenggara Jalan Pembaharuan pula yang seterusnya bertembung dengan musuh dan mereka terus menentang hebat tanpa mengalah sepanjang hari tersebut. Mereka turut mengalami kerosakan, termasuk salah seorang ketua platun mereka, Leftenan S.J. Law yang telah terbunuh oleh tembakan mortar, namun syukurlah akibat personaliti dan contoh yang ditunjukkan oleh ketua Kompeni mereka, Kapt. H. R. Rix, moral mereka kekal tinggi dan mereka terus bertahan tanpa soal.

Ketika serangan inilah, Prebet Yacob Bidin, seorang anggota Kompeni C daripada kumpulan Rifel Bren, memperolehi Pingat Military. Pihak Jepun, apabila mendapati mereka tidak mampu bergerak ke hadapan, telah mengubah strategi dengan membakar semak-samun yang ada. Api tersebut telah merebak dan di bawah lindungan asap tersebut, pihak Jepun telah menetapkan kedudukan mortar yang telah mengakibatkan banyak kerosakan.

Pbt. Yacob, bertemankan seorang lagi anggota Melayu, yang identitinya tidak diketahui, bergerak ke hadapan dengan senjata Brennya, menghendap kedudukan mortar itu dan membunuh atau melumpuhkan keseluruhan krunya seterusnya menghentikan terus tembakan mortar itu.

Batalion Pertama telah mengalami hari yang sukar; sekurangnya 4 orang pegawai terbunuh dan 8 lagi cedera, termasuk juga sejumlah anggota lain-lain pangkat. Kedudukan Kompeni pada pagi 14/01/42 itu adalah :

 Kompeni B – mengawal laluan masuk ke Kampung Buona Vista

 Kompeni C – mempertahankan rabung di atas Kilang Ganja dan

 Kompeni D – menguasai pantai sekitar Labrador

Tembakan oleh musuh bersambung sebaik sahaja fajar menyinsing. Longkang di belakang kedudukan kompeni C menjadi latarbelakang yang menggerunkan kerana ia dipenuhi minyak yang sedang terbakar yang mencurah dari Depot Minyak Normanton.

Satu lagi serangan oleh pihak Jepun telah menyusul pada tengahari itu, diarahkan kepada pasukan Loyal yang berada di sisi kanan Rejimen Melayu. Kompeni C telah berjaya menghujankan tembakan ke arah musuh dan membantu dalam mengekang serangan mereka. Rempuhan ke atas kedudukan Kompeni B ditambah longkang yang dipenuhi minyak terbakar telah menyebabkan Kompeni C terperangkap dalam posisi yang terasing sendirian.

Satu serangan berat oleh pihak Jepun telah menyusul pada lewat tengahari 14 Februari dan majoriti kekuatan Kompeni itu telah mempertahankan Bukit Candu sehingga mereka terbunuh dalam pertarungan secara berhadapan. Antara yang terkorban adalah Ketua Kompeni, Kapten H. R. Rix, yang sebelumnya berasal dari Batalion Perak pasukan Sukarela FMS, dan 2 orang ketua platun, Lt. Stephen dan Lt. Adnan.

Percubaan pertama Jepun untuk mendekati Bukit Candu dilaksanakan oleh anggota yang menyamar dengan berpakaian sebagai anggota dari Terup India namun Lt. Adnan dan Lt. Abbas b Abdul Manan telah menunggu sehingga mereka sampai ke jarak dekat dan kemudian telah melancarkan serangan mengejut. Ini menyebabkan ramai anggota musuh yang tumbang dan yang terselamat bertempiaran melarikan diri.

Hampir 2 jam kemudian, serangan tersebut diperbaharui dengan peningkatan kekuatan yang sangat ketara dan walaupun Kompeni C giat menyerangbalas dengan grenad dan tembakan automatik, mereka tidak mampu mempertahankan bukit tersebut. Kehilangan nyawa 3 pegawai tersebut menjadi berita yang menggusarkan. Kapten Rix kekal berhubungan rapat dengan unit-unit di bawah arahannya dan menunjukkan sikap tidak peduli terhadap bahaya ke atas dirinya sendiri, dan ia mengaspirasikan anak-anak buahnya untuk melakukan perkara yang sama. B

eliau memberikan arahan agar posisi tersebut dipertahankan sehingga ke nyawa dan peluru terakhir dan hampir keseluruhan Kompeni C menurut contoh yang ditunjukkan beliau dan akhirnya gugur ketika berjuang. Lt. Stephen turut menginspirasikan platunnya dengan keberanian yang tidak kurang hebatnya dan apabila ramai daripada anggotanya tercedera atau terbunuh, dan musuh berada dalam lingkungan jarak 50 ela daripada kedudukannya, beliau telah mengetuai serangan menggunakan benet namun telah ditembak jatuh sebelum sempat sampai kepada musuh.

Batmannya, L.Kpl. Wan Ngah dari Terengganu, yang berada dekat dengannya semasa beliau jatuh, berjaya melepaskan diri dan telah menceritakan keadaan pertembungan terakhir itu serta pembunuhan hampir semua mereka yang terselamat sejurus sebaik sahaja bukit itu ditawan. Seorang lagi saksi, Kpl. Din, telah ditikam dengan benet sebanyak 4 kali namun berjaya melarikan diri di dalam kegelapan malam, dibantu L.Kpl. Wan Ngah.

Lt. Adnan ketika itu mengetuai Platun No. 7 yang berada di sebelah kiri Markas Kompeni C, dan ketika serangan terakhir itu berlangsung, beliau sendiri sedang mengendalikan selaras senapang Lewis dan kerapkali menonjolkan dirinya sendiri di hadapan anggotanya bagi membakar semangat mereka.

Semasa serangan tersebut, walaupun beliau sendiri cedera parah, beliau telah mengarahkan platunnya untuk terus bertahan sehingga ke titisan darah terakhir. Ketika posisi itu dikuasai Jepun, mereka telah menggantungnya secara terbalik di sebatang pokok getah berhampiran dan menikamnya berkali-kali dengan benet, dipercayai ketika beliau masih bernyawa.

Satu-satunya pegawai dari Kompeni C yang terselamat adalah Lt. Abbas. Platunnya juga menerima hukuman yang berat dan selepas saki-baki Kompeni tersebut dikuasai, beliau mendapati dirinya telah terputus perhubungan dengan satu-satunya jalan berundur yang tinggal adalah dengan merempuh ke arah musuh dan melintas longkang yang dipenuhi minyak terbakar dari Depot Minyak Normanton itu.

Selepas mengumpul saki-baki platunnya, beliau berjuang untuk mencari jalan keluar, di mana sepanjang ketika itu beliau kehilangan beberapa anggota akibat terbunuh atau tercedera dan akhirnya sampai ke tempat minyak sedang terbakar itu di mana anggotanya yang sudah keletihan itu terpaksa melompat pula sejauh 20 kaki.

Namun, diketuai Lt. Abbas, beberapa orang daripada mereka berjaya melepasinya, walaupun sekurangnya 2 anggota terjatuh ke dalam minyak yang sedang marak itu. Lt. Abbas bersama-sama 3 orang yang terselamat terus bergerak ke Markas Batalion dan melaporkan diri untuk tugas-tugas seterusnya lewat petang itu..”.

Disebabkan melihat keadaan yang tidak memihak kepada mereka, Lt Adnan mengingatkan anak-anak buahnya agar terus mempertahankan kedudukan selagi bernyawa. Ketika itu mereka bertahan di lereng sebuah bukit dengan hanya dilindungi kubu yang diperbuat menggunakan guni pasir. Lt Adnan sendiri berkubu dekat dengan sebatang pokok ceri.

Selepas tembakan artileri, anggota RAMD terlihat sekumpulan tentera Punjab menghampiri kedudukan mereka. Bagaimanapun pergerakan 4 baris mereka menimbulkan syak kerana biasanya askar Punjab bergerak dalam 3 barisan. Lt Adnan yang mengesyaki ada sesuatu yang tidak kena, telah menunggu sehingga mereka telah benar-benar dekat sebelum melepaskan tembakan.

Serangan luar jangka itu menyebabkan askar Jepun yang menyamar itu berselerak. 22 anggota mereka mati dan ramai lagi yang cedera. Berang dengan kegagalan mereka, Kolonel Saburo yang bertanggungjawab dalam operasi tersebut telah mengarahkan Mejar Kimura menawan bukit itu dan membunuh semua anggota RAMD yang ditemui, terutamanya Adnan. Serangan kali itu tidak lagi menggunakan helah, sebaliknya adalah secara head-on atau berdepan.

Menggunakan senapang, pistol, mesingan dan bom tangan, Adnan terus melaungkan kata-kata semangat kepada anak-anak buahnya walaupun sedar jumlah musuh terlalu ramai. Beliau sendiri mengalami kecederaan. Setelah berjaya mengepung pasukan RAMD, Jepun telah menyerbu kubu tersebut dengan benet menyebabkan berlakunya pertempuran pada jarak dekat. Adnan yang telah cedera tidak mampu melawan asakan Jepun yang bagaikan orang gila itu, akhirnya tewas.

Jepun menggunakan kesempatan itu untuk melepaskan geram mereka kepada pasukan RAMD yang dikatakan degil dan telah menjatuhkan airmuka mereka. Mana-mana anggota RAMD yang ditemui mereka telah ditikam dan dirodok tak kira samada masih bernyawa atau tidak. Malah, beberapa anggota yang telah gugur digantung di pokok berhampiran dengan kaki ke atas dan tangan terikat. Yang didapati masih bernyawa ditikam dengan benet bertubi-tubi.

Terdapat beberapa versi tentang kematian Lt. Adnan, selain daripada dikatakan lehernya telah dikelar. Kejadian ini dikatakan dilihat oleh Koperal Yaakob. Selepas pertempuran, pihak Jepun melarang sesiapapun menurunkan mayatnya untuk dikebumikan, dan tiada seorangpun yang berani. Malah menurut beberapa sumber, tubuh Lt. Adnan Saidi yang dicacatkan itu dibakar menjadi abu. Namun, terdapat juga versi lain.

Hasil tinggalan kekejaman Jepun itu telah disaksikan beberapa penduduk kampong. Antaranya adalah En Borhan Muslim yang kini tinggal di Singapura. Waktu itu, setelah British menyerah kalah, beliau dan adiknya naik ke Bukit Chandu untuk mencari makanan akibat kelaparan. Setibanya di sebuah banglo di atas bukit itu, di Lorong Pepys, yang menjadi kubu British, mereka melihat 7 mayat bergelimpangan di tingkat bawah. Seorang pegawai tentera berpangkat pula kelihatan mati tersandar di katil tepi tangga. Pakaian seragamnya basah dengan darah. Melihat kepada lencana yang terdapat pada pakaian seragamnya, Haji Burhan percaya bahawa dia adalah pegawai berpangkat.

Dia percaya bahawa mayat tersebut mungkin mayat Lt. Adnan Saidi, (mungkin membuktikan mayat Lt. Adnan Saidi tidak dibakar).Dari tingkat atas, melalui tingap pula, mereka terlihat ramai askar yang mati tergantung di pokok berhampiran. Terdapat kira-kira 10 pokok dengan mayat diikat padanya. Kira-kira 13 mayat kelihatan tergantung dengan pakaian masing-masing berlumuran darah dan badannya berlubang.

Sebenarnya dalam perjalanan naik ke banglo tersebut, Borhan telah menyelamatkan seorang anggota RAMD daripada Batalion 1 yang tercedera, bernama Kpl. Husin kira-kira 330 meter dari rumahnya. Hanya beliau yang disyaki selamat sementara semua anggota-anggota lain RAMD termasuk Adnan dikhuatiri telah terbunuh. Setelah 40 hari dirawat ibu Borhan, Kpl. Husin kembali sihat dan pulang ke kampungnya di Pahang.

Shuhaimi Shukor Bersama Prebet Ujang Mormin dari Batalion Pertama Rejimen Askar Melayu.Berumur 95 tahun.Beliau pernah bertempur dengan Tentera Imperial Jepun pada 13 dan 14 Feb, 1942 di Bukit Chandu Singapura sebelum berundur.Gambar diambil di Hospital Angkatan Tentera Tuanku Mizan, Kuala Lumpur. Sumber : Berita Tentera Darat

Sehingga kini, rekod pertempuran tersebut, walau dicatat dalam sejarah, masih berada dalam keadaan sedikit culang-caling, kerana realitinya, rekod ini saya rasa masih berada dalam keadaan terfragmentasi. Beberapa catatan berada di dalam beberapa sumber berbeza, dan catatan yang sedikit lengkap dan menggabungkan kesemuanya juga berada jauh daripada pandangan kita.

Saya sendiri terpaksa mengorek arkib, dan agak bernasib baik kerana terjumpa sebuah buku “ Askar melayu 50 Tahun” yang ditulis oleh Tan Sri Datuk A. Samad Idris dan diterbitkan pada tahun 1983. Isinya terpaksa dibaca berkali-kali dan kemudian dirujuk silang dengan beberapa sumber lain bagi mendapatkan ketepatan garis masa dan rekod sejarah tersebut.

Sumber yang menjadi rujuk silang juga agak bermasalah kerana banyaknya adalah daripada keratan berita temuramah dengan beberapa orang yang telah terlibat dengan pertempuran tersebut, samada bersama Lt. Adnan ketika beliau terkorban, atau sebelum itu. Banyak di antara sumber tersebut telah meninggal dunia, dan penceritaan mereka sebelum itu juga sebenarnya agak kekurangan perincian.

Tidak boleh disalahkan mereka. Meski kisahnya masih lekat di ingatan mereka, keadaan umur yang agak lanjut membuatkan mereka mungkin terlupa sedikit tentang perincian-perincian tersebut. Maka, saya memilih untuk merekodkan penceritaan mereka yang dirakamkan ketika ingatan mereka masih segar, dan untuk itu, buku yang saya nyatakan itu serta beberapa rakaman daripada rekod British dan Kementerian Pertahanan sendiri menjadi rujukan saya

Beberapa persoalan timbul bagi saya. Antaranya yang paling ketara adalah siapa yang terselamat daripada serangan tersebut, siapa Kpl. Husin, siapa yang membawa kisah lt. Adnan keluar daripada medan tersebut? Ia tidak mungkin Lt. Abbas kerana beliau dan 3 orang lagi telah keluar daripada lokasi sebelum pertarungan terakhir itu dan menyertai pasukan lain. Di mana pula kubur Lt. Adnan?

Saya tidak mungkin dapat merungkaikan kesemuanya, dan perjalanan mencari dan mengumpul kembali kisah ini selengkapnya masih panjang. Dalam bahagian seterusnya, saya akan menulis tentang beberapa lagi karekter yang menjadi perakam kisah ini semasa mereka berada bersama Lt. Adnan. Kesemuanya boleh ditambah kepada koleksi pengetahuan kita tentang situasi ketika itu, dan diturunkan kepada anak cucu kita sebagai warisan sejarah bangsa.

Ada yang mempertikaikan, kenapa Lt. Adnan diangkat sebagai wira, sedangkan beliau ketika itu dikataka sebagai “ budak suruhan British”, melebihi wira-wira lain seperti Dato’ Bahaman, Rosli Dhoby dan Tok Janggut yang dikatakan sebagai penderhaka. Saya tidak pasti mereka yang mengeluarkan kenyataan ini sebenarnya berpijak di bumi nyata atau sebaliknya, meski ada di antara mereka yang dikatakan sebagai “ Pakar Sejarah”. Merekod dan memahami sejarah sebuah peperangan, sebuah pasukan atau satu unit tentera, bagi saya, memerlukan pemahaman dan penguasaan daripada sudut yang saya kira agak berbeza berbanding sejarah lain.

Saya tidak layak berbicara tentang sejarah tamadun Melayu misalnya, meski saya mempunyai sedikit pengetahuan tentangnya, kerana saya tidak arif dengan kalusa dan nuansanya. Tapi, saya rasa saya mampu berbicara bab sejarah pertahaan kerana saya mempunyai sedikit pengetahuan yang agak lebih daripada sudut itu. Kepada mereka yang masih mempertikaikan kisah pengorbanan Lt. Adnan, saya kira mereka ini berada dalam dunia mereka sendiri di mana mereka mempunyai sifat “ syok sendiri”. Seingat saya, tidak pernah pula saya diajar untuk mengatakan tokoh-tokoh tersebut sebagai penderhaka. Celah mana datangnya tuduhan tersebut tak taulah.

Lupa agaknya situasi sebenar ketika itu. Lt. Adnan adalah pegawai daripada Rejimen Askar MELAYU Diraja. Untuk itu, pembaca harus menyusuri kembali bagaimana pasukan ini tertubuh dan sejarahnya. Jika selama ini dikatakan British sebagai kuasa kolonial telah menjarah dan menyedut keluar kekayaan tanah kita, kenapa tidak terfikir tentang dari mana gaji yang diberikan kepada anggota-anggota dan pegawai RAMD ini datang. Duit Britishkah, atau daripada kotak kekayaan kita ketika itukah? Mereka juga mungkin lupa bahawa ketika itu, Singapura masih berada di bawah Tanah Melayu, dan pertahanan di Bukit Chandu mewakili pertahanan terakhir Tanah Melayu daripada jatuh ke tangan penjajah seterusnya, iaitu Jepun.

Tetap penjajah, meski mereka melangkan slogan “ Asia Untuk Asia”. Realitinya, di Bukit Chandu, ada anak Melayu yang masih berpijak di bumi Melayu, mempertahankan Tanah Melayu buat kali terakhir dalam peperangan besar itu. Saya tegaskan sekali lagi, anak Melayu, yang mewakili segala yang ada di Tanah Melayu ketika itu – segala bangsa yang bernaung di sini termasuk Cina, India, dan peribumi lain, kekayaan kita serta nilai hidup kita.

Sedangkan General A.E Percival pun terpegun dengan keberanian Lt. Adnan Saidi dan 42 anggotanya yang masih bertahan ketika ramai pegawai dan anggota British bertempiaran lari bagai ajing dicawat ekor..sedangkan General Yamashita sendiri mengatakan Malaya mungkin tidak akan jatuh ke tangan Jepun jika ada 10 Lt. Adnan..diulang..10 LT.ADNAN, bukan Capt. Rix atau Major Hemsworth.

Kita hari ini pula, selamba pandai-pandai mempertikaikan pengorbanan beliau dan anggota-anggotanya. Kenapa tidak diangkat jasa mereka ini sebaris dengan tokoh-tokoh lain, dan kenapa pula harus ada perasaan tokoh ini harus dilebihkan berbading tokoh yang itu? Sedangkan mereka di Sana selayaknya sama saja menerima kiriman A-fatihah daipada kita pada hari ini, yang menumpang bahagia dan aman di atas jasa mereka?.

=WRA=


Disebalik Dark Souls

Sesebuah karya seni dihasilkan bukan hanya bertujuan untuk menghiburkan sahaja. Karya seni tersebut seringkali sarat dengan tema yang berat dan pengajaran kepada semua yang menikmati karya tersebut. Dari zaman silam lagi, karya-karya seni seperti epik Iliad and Odyssey mempunyai isi tersirat yang memberikan tauladan kepada sang pembaca kerana kisah-kisah seperti ini memberikan kesan yang lebih mendalam berbanding kata-kata pengajaran yang disampaikan lalu begitu sahaja.

Tradisi ini diteruskan ke zaman moden di mana setiap karya yang dihasilkan pasti akan disertai dengan mesej yang ingin disampaikan oleh pencipta karya kepada orang ramai. Perkara yang sama juga boleh kita perhatikan pada karya interaktif, pada permainan video yang dihasilkan. Jika pada mulanya permainan video adalah karya primitif, yang kontang dari sebarang mesej mahupun jalan penceritaan, tetapi seiring dengan perkembangan teknologi, permainan video menjadi semakin kompleks, membawakan jalan cerita yang mendalam berserta mesej yang sarat dengan pengajaran yang penting kepada para pemain. Namun begitu, bukan semua permainan video direka sebegitu.

Pada bulan September, tahun 2011, sebuah syarikat Jepun, FromSoftware melancarkan permainan video Dark Souls. Ia adalah sebuah permainan video RPG (role-playing games) aksi, yang mencabar segala kefahaman dan kebiasaan para peminat permainan video bila membicarakan tentang RPG secara khususnya dan permainan video secara amnya. Ia permainan video yang berbeza sekali dengan kebanyakan permainan video sebelum ini, dan membawa revolusi kepada genre sehinggakan ia menjadi inspirasi kepada para pembangun permainan video untuk mengikut jejak langkah FromSoftware. Namun di sebalik kegemilangan Dark Souls, setiap yang bermain pasti akan dibelenggui persoalan yang sama: Dark Souls ini tentang apa ya?

Mitologi Dark Souls

Dark Souls memaparkan sebuah dunia yang diambang kiamat. Ia sebuah dunia fantasi di mana dunia dikuasai oleh dewa-dewa persis mitologi Greek. Mengikut mitologi Dark Souls, di zaman dahulu kala ketika Age of Ancients, dunia ini hanyalah diselubungi kabus kelabu. Tiada cahaya, dan juga tiada kegelapan. Dunia ini dikuasai oleh Naga Ulung (Archdragon) dan dipenuhi oleh pokok-pokok yang tegak berdiri berbatu-batu tingginya. Pada suatu hari, muncullah api yang diberi gelaran The First Flame yang meletus di teras bumi. Kemunculan First Flame membolehkan wujudnya cahaya dan juga kegelapan. Dan di dalam First Flame wujudlah Roh Tuan (Lords Soul) yang mempunyai intipati kehidupan. Lords Soul ini diambil oleh 3 Tuan iaitu Gwyn, Nito dan Izalith.

Gwyn, Nito dan Izalith menggunakan kuasa Lords Soul bagi menewaskan Naga Ulung dan membawa dunia ke ambang Age of Fire. Selepas itu mereka bertakhta dan menggelarkan diri mereka sebagai dewa yang menguasai dunia. Di sinilah kita sebagai protagonis memainkan peranan. Di penghujung zaman, First Flame kian malap.  Jika First Flame terpadam, maka berakhirlah Age of Fire yang meletakkan 3 Tuan ini sebagai dewa. Oleh kerana itulah, pemain diletakkan sebagai The Chosen Undead yang dipilih oleh para dewa dan ditugaskan bagi memastikan yang First Flame tidak terpadam. Maka bermulalah pengembaraan anda sebagai chosen undead mengharungi kerajaan Lordran yang dipenuhi oleh makhluk-makhluk durjana bagi memastikan yang First Flame terus menerus menyala dan melansungkan lagi Age of Fire.

Melihat dengan begitu sahaja plot penceritaan Dark Souls pastinya ia akan nampak seperti permainan video yang biasa sahaja. Tiada apa-apa yang istimewa pun pada permainan video ini jika jalan ceritanya dijadikan sebagai kayu pengukur. Namun begitu, keistimewaan Dark Souls bukan terletak pada plot mahupun jalan penceritaan, tetapi pada reka bentuk permainan. Jika ditanya kepada mereka yang bermain permainan video tentang keistimewaan permainan video ini, pasti jawapan mereka sama sahaja: Permainan video ini terlalu sukar.

Dark Souls tidak seperti permainan video yang lain, di mana Dark Souls meletak keutamaan kepada memberi cabaran yang getir kepada pemain. Ia tidak mempunyai ruang tutorial ataupun ruang pengenalan bagi membantu pemain membiasakan diri di dalam dunia Dark Souls. Pemain hanya dicampak begitu sahaja tanpa sebarang panduan, dan perlu melalui halangan dan cabaran yang hebat tanpa sebarang bantuan. Musuh-musuh juga bukan calang-calangnya di mana masing-masing boleh membunuh watak utama dengan hanya 3-4 libasan sahaja. Jalan cerita atau objektif pun tidak diceritakan dengan jelas dan hanya boleh didapati melalu pemerhatian dan pengamatan yang tinggi melalui dialog NPC dan juga teks yang mengiringi item dalam permainan video.

Reka bentuk permainan video ini juga menambahkan lagi cabaran kepada pemain. Ianya direka dengan objektif bagi memberi lebih kesukaran sewaktu pemain mengemudi melalui kerajaan Lordran. Dari laluan yang sempit dan dipenuhi musuh, sehinggalah perangkap-perangkap dan jerangkap samar yang menanti pemain yang leka, setiap ceruk dunia Dark Souls bagaikan mencemburui pemain yang masih bernyawa. Dark Souls mencabar tradisi permainan video RPG yang selama ini seolah memanjakan pemain dan ia menjadi inspirasi kepada para pembangun permainan video bagi menghasilkan permainan video seumpama Dark Souls.

Mengapa Dark Souls begitu sukar, ataupun dalam erti kata lain dikenali oleh ramai orang ramai sebagai permainan video yang sukar? Dan kesukaran permainan video ini tidak menampan mahupun menghalang dari ramai peminat dan pemain setia untuk menikmati permainan video ini. Ini kerana kesukaran dalam Dark Souls direka seimbang agar pemain masih diberi peluang yang secukupnya untuk melaui halangan dan cabaran yang dihamparkan. Sebenarnya jika diselidiki dengan lebih mendalam, permainan video yang sukar bukanlah sesuatu yang baharu.

Pada era awal permainan video, kebanyakan permainan video adalah sukar dan memberi cabaran yang getir. Ini kerana, limitasi teknologi pada waktu tersebut, menghadkan kandungan yang boleh dimuatkan dalam sesebuah permainan video. Ini akan menyebabkan permainan itu boleh dihabiskan dalam masa yang singkat. Disebabkan itulah, para pembangun permainan video meletakkan cabaran yang sukar dalam permainan video bagi memastikan yang setiap pemain mendapat masa yang maksima bagi menikmati permainan video yang mereka beli.

Apabila teknologi makin berkembang, dan dengan wujudnya permainan atas talian (multiplayer) setiap permainan video yang dibeli boleh dimuatkan kandungan yang mencukupi berbaloi dengan harga yang dibayar oleh pemain. Oleh kerana itulah, permainan video zaman moden tidak lagi sesukar dahulu, dimana pembangun boleh meletakkan kandungan interaktif yang lebih banyak di dalam permainan video tanpa perlu mereka bentuk halangan dan cabaran yang sukar untuk para pemain. Disebabkan itulah, apabila Dark Souls dilancarkan, ia terasa begitu sukar dibandingkan dengan permainan video yang lain dan memberi nafas yang baru kepada genre yang dahagakan perubahan.

Dark Souls menjadi perintis kepada para pembangun permainan video bagi menghasilkan permainan video seumpamanya, dimana kesukaran menjadi tonggak utama permainan video tersebut.  Bercambahlah banyak klon-klon permainan video yang mendapat inspirasi dari Dark Souls dan digelar sebagai Souls-like yang membawa perubahan besar kepada genre RPG. Namun begitu, berbeza dengan permainan video yang cuba menjadi seperti Dark Souls, kesukaran dalam Dsrk Souls ini sebenarnya adalah kaedah penceritaan bukannya sekadar untuk memberi cabaran semata-mata.

Dark Souls direka sukar bagi memberi pemain pengalaman yang lebih imersif apabila bermain permainan video ini. Setiap inci dan ceruk Dark Souls perlu diteroka bagi memahami dengan lebih mendalam jalan cerita yang dipaparkan. Tiada sebarang cutscene ataupun suara latar yang mengiringi bagi menerangkan kepada pemain. Semuanya perlu diterokai dan diperhatikan dengan teliti melalui in-game item dan teks yang disediakan. Rekaan sebegini akan menyebabkan para pemain mencipta jalan cerita mereka sendiri berdasarkan apa yang mereka alami. Lihat sahajalah dalam ruangan subreddit Dark Souls, di mana setiap ceruk, setiap musuh, setiap bos, setiap lokasi pasti akan dibedah oleh peminat. Begitulah dedikasi yang menakjubkan yang ditunjukkan oleh peminat permainan video Dark Souls.

Namun, apakah pengajaran dan tema di sebalik Dark Souls? Apakah rasionalnya di sebalik rekaan permainan video ini? Kembali semula ke awal perenggan, setiap karya pasti mempunyai mesej yang ingin disampaikan oleh pencipta karya kepada orang ramai, jadi apakah mesej yang ingin disampaikan oleh FromSoft kepada semua peminat? Jawapannya: Apa sahaja yang peminat fikirkan sesuai.

Disebabkan Dark Souls direka sebegitu rupa, tanpa sebarang jalan penceritaan yang lekap, berbagai teori dan analisis tema muncul terpacul di ruang maya. Ada yang mengatakan Dark Souls adalah cerminan falsafah Nietzsche, ada yang kata Dark Souls membincangkan tentang cahaya dan kegelapan, baik dan jahat, ada yang kata Dark Souls membincangkan tentang kematian dan kebangkitan dari hidup, malah ada juga yang mengatakan yang Dark Souls adalah satu metafora tentang kelahiran bayi!

Bagi saya, saya lebih suka menganggap Dark Souls sebagai satu pengajaran tentang kegagalan. Dalam Dark Souls, seperti juga kehidupan, anda tidak akan diberikan sebarang tutorial, ataupun bantuan dari sesiapa apabila anda dicampak begitu sahaja ke alam pekerjaan. Anda masuk ke alam pekerjaan dalam minda yang keliru tanpa sebarang haluan. Dark Souls tidak memanjakan pemain, seperti anda yang tidak dimanjakan oleh sesiapa. Tercampak sahaja ke alam pekerjaan, anda akan menempuh cabaran yang getir, sama seperti Dark Souls di mana anda akan berdepan dengan musuh yang besar.

Kematian demi kematian dalam Dark Souls sebenarnya boleh diertikan seperti kegagalan. Apabila anda mati dalam Dark Souls anda akan dibangkitkan semula bagi menempuh cabaran yang sama, namun kini anda ada pengalaman, pengajaran bagaimana untuk menempuh cabaran ataupun halangan tersebut. Begitu juga apabila anda gagal, itu tidak bermakna satu pengakhiran. Anda perlu bangkit, sebab kini anda mempunyai pengalaman, tentang kenapa anda gagal, jadi anda boleh menempuh cabaran yang sama dengan hati yang lebih cekal.

Seperti juga Dark Souls yang direka sukar bagi memberi cabaran yang getir kepada pemain sebagai satu kaedah dan reka bentuk yang memberikan pengalaman yang imersif dan pengajaran kepada pemain, begitu jugalah kehidupan. Kehidupan juga menjanjikan cabaran dan halangan yang getir kepada kita, tapi ia bukanlah bertujuan semata-mata untuk memberikan kita pengalaman yang sukar. Ia adalah satu kaedah untuk kita belajar daripadanya dan bangkit menjadi manusia yang berjaya.

Rujukan:

Twinfinite (Januari,2012), “[Featurama] The Life Lessons of Dark Souls, and How It Has Changed Me”. Twinfinite.

Kersting, Erik (Ogos, 2014), “From Nietzsche to Hegel: Perspectives on Humanity in ‘Dark Souls’”. PopMatters

Unclebartek (April, 2016), “Why Dark Souls’ Notorious Difficulty Is Largely A Myth” Fextralife


Lelaki-Lelaki Yang Paling Berkuasa Di Jerman Ketika WWII

Umum mengenali Adolf Hit_ler sebagai Fuhrer diktator Parti N@.zi(NSDAP) paling berkuasa ke atas Third German Reich. Parti bersifat totalitarian itu telah pun mengalami kekalahan dalam Perang Dunia ke-2 pada tahun 1945, dan ini juga menandakan tarikh kepupusan Parti Fasis itu.

Namun disebalik kekuatan N@zi Jerman terdapat beberapa pemimpin berpengaruh yang sedaya upaya mencurahkan kebaktian mereka kepada NSDAP.

Berikut merupakan pengenalan ringkas 10 individu terpenting dalam riwayat hidup Fuhrer sehingga membawa pada faktor kejayaan N@zi ketika itu.

Walther Funk merupakan Menteri Ekonomi Reich dan beliau menjawat sebagai Presiden Reichs Bank selain berperanan penting dalam Kementerian Penerangan dan Propaganda.

Later belakang akademik menunjukkan beliau mendapat pendidikan yang sempurna. Walther Funk menguasai beberapa bidang sebagai Ahli Ekonomi, Peguam dan Ahli Falsafah yang berkelayakan; beliau merupakan editor akhbar kewangan Berliner Börsenzeitung.

Selain itu, Walther Funk adalah Ahli Lembaga Pengarah Bank untuk International Solutions yang berpusat di Switzerland dan dilantik ke Lembaga Perancangan Pusat pada bulan September 1943. Banyak betul kan jawatan penting yang dipegang Walther Funk?

Joachim Von Ribbentrop adalah Menteri Luar Negeri N@zi Jerman, beliau berperanan bagi pihak berkuasa dalam urusan dunia dan salah seorang individu yang diberi kepercayaan oleh Fuhrer.

Joachim adalah orang tengah dalam peristiwa pakatan Molotov-Ribbentrop, perjanjian antara N@zi dan Soviet itu memberi Hit_ler syarat bebas untuk menye-.rang Poland tanpa rasa takut campur tangan Soviet.

Albert Speer merupakan Ketua Arkitek dan Menteri Pengeluaran Senjata Pe-rang Jerman Third Reich, antara anggota terpenting dalam ‘inner circle’ Hit-ler.

Albert Speer membina stadium Reich Chancellery di Nuremberg. Seorang yang bertanggungjawab meluaskan menaiktaraf infrastruktur dan kemudahan asas awam seperti jalan raya dan sistem pengangkutan Jerman.

Panglima Kapal Tentera Laut Jerman hingga 1943 setelah mengambil alih jawatan dari Erich Raeder sebagai Panglima Tentera Laut Jerman dan dinaikkan pangkat menjadi Grand-Admiral.

Ketua laksamana Kriegsmarine (Tentera Laut Jerman) dan Reichsmarine hingga 1943 sebelum diganti oleh Karl Donitz.

Wilhelm Keitel adalah Panglima Tentera Darat Jerman (Wehrmacht), Panglima Komando Tertinggi Angkatan Bersenjata Jerman (OKW) dan Panglima Pertahanan Jerman.

Ketua Canselor Parti N@zi, jawatan ni sebelumnya dijawat oleh Rudolf Hess, lalu diganti oleh Martin Bormann kerana Hess berpaling tadah dan melarikan diri ke Scotland. Tak lama selepas beliau dilucutkan sebagai Ketua Canselor nama jawatan ini ditukar kepada ‘Setiausaha Peribadi’ kepada Hit_ler,

Berperanan mengendalikan semua maklumat yang dihantar dan mengawal semua akses peribadi ke Hit_.ler. Beliau  mendapat persetujuan akhir atas perundangan terhadap semua perkara dalam negeri.

Joseph Goebbles sememangnya pakar propaganda untuk N@zi Jerman. Menteri Propaganda dari tahun 1933 – 1945 ini mengawal media dan segala maklumat awam di Jerman.

Antara kelebihan beliau dapat menyampaikan pidato secara emosional sekaligus menggerakkan dan memotivasi rakyat Jerman. Goebbles dinamakan dalam wasiat terakhir Hit_ler sebagai pengganti rasminya. Namun beliau hanya sempat menjawat dalam satu hari saja.

2. Hermann Göring

Hermann Goring merupakan Panglima Luftwaffe (Tentera Udara Jerman), menteri dalam jabatan unit rahsia polis Gestapo yang diasaskan oleh beliau sendiri pada tahun 1933.

Senior kepada semua komandan Wehrmacht. pada tahun 1941 Hermann dicalonkan oleh Hit_ler sebagai penggantinya serta memliki kekuasaan terhadap seluruh kementerian NSDAP.

Heinrich Himmler merupakan individu paling dipercayai Fuhrer. Beliau adalah Panglima Tentera unit Waffen-SS, Panglima Gestapo, Menteri Dalam Negeri, Panglima Tentera Darat, dan pemimpin tertinggi pentadbiran seluruh Reich Ketiga.

Kepercayaan yang diberikan oleh Fuhrer, namun telah dkhianati. Pada 23 April 1945, Himmler bertemu Count Bernadotte di Utara Jerman secara sulit  kerana cuba berunding dalam penyerahan Jerman kepada pihak bersekutu. Hal ini membuatkan Adolf H sangat marah kepada Himmler apabila berita ini sampai kepada beliau.

Beberapa minggu sebelum kem4-tian Adolf Hit-l*r, Himmler memb*nuh diri dengan memakan r4cun semasa berada di bawah jagaan pihak bersekutu.

RUJUKAN:

Gayle, Tina. (2021). H_tler’s Inner Circle: The 10 Most Powerful Men in N_zi Germany. History Hit.


Negara Yang Mengenakan Cukai Terhadap Orang Gemuk

Gemuk. Apalah nasib orang gemuk zaman sekarang. Sudahlah menjadi stigma dalam kalangan masyarakat, alih-alih tengok ada negara siap mengenakan cukai khas terhadap mereka.

Elok tengah bekerja tiba-tiba kena panggil bos. Panggil disangka kena maki hamun. Rupa-rupanya bos minta pekerja lain ukur pinggang. Sesiapa yang lebih 33.5 inci (85 sentimeter) secara automatik akan didaftar masuk dalam senarai institusi percukaian.

Sebelum cerita habis tentang negara mana yang buat kerja ini, kita kena faham dulu kenapa orang jadi gemuk. Jangan sewenang-wenangnya tuduh orang gemuk kuat makan bagai.

Dan jangan juga sesekali fikir kegemukan adalah kerana genetik. Ada banyak sebab kenapa rakyat di dunia ini semakin gemuk. Macam sekarang 50.1 peratus rakyat Malaysia diisytihar gemuk (overweight). 19.7 peratus pula sudah masuk dalam kancah obesiti. Sangat ramai – takkan selamba kita cakap mereka kuat makan?

Sebenarnya tidak. Struktur sosial Malaysia ada masalah besar. Faktor harga menjadi punca kegemukan di Malaysia. Makanan sihat masih lagi berada di luar “kemampuan asas” B40, yang bergantung pada nasi, ayam dan telur untuk teruskan hidup.

Rakyat Malaysia pula seolah-olah tiada masa untuk bersenam, kerana terlalu sibuk bekerja (kalau tidak bekerja, tiada duit). Sesiapa yang kaji obesiti melalui Teori Hierarki Keinginan (Abraham Maslow) akan faham betul-betul kenapa Malaysia ada masalah kegemukan.

Malah ada kajian membuktikan yang cahaya buatan (macam lampu skrin) boleh jadi punca kegemukan (Turek, et al., 2005).

Kembali Ke Topik

Cukai kegemukan adalah sebuah sistem hampir sama seperti cukai gula. Kerajaan Malaysia semasa zaman pentadbiran Dr. Mahathir melaksanakan cukai gula untuk memaksa pemain industri kurangkan gula.

Logik juga – pemain industri buat untung jual makanan dan minuman bergula. Alih-alih tengok kerajaan kena tanggung kos rawatan (Faiz, et al., 2021).

Tetapi perbezaannya sangat ketara: air bergula diminum atas pilihan; berat badan berlambungan dirangkai dengan segala faktor utama dan sampingan. Apa-apa pun, negara yang melaksanakan cukai gemuk tetap meneruskan rancangan bermula tahun 2008.

Dan negara tersebut adalah Jepun.

Kerajaan Jepun melaksanakan Peraturan Metabo (pasal ukur pinggang) sebagai langkah untuk tengok siapa patut jalani kelas kurus.

Sasaran kerajaan dimulakan dengan syarikat terlebih dahulu. Syarikat besar boleh kena deηdα AS$19 juta pun. Kemudian kerajaan pusat akan bising pada kerajaan wilayah dan pihak berkuasa tempatan pula

Itu yang semua pakat gelabah habis. Kerana kerajaan pusat sanggup buat apa sahaja untuk selesaikan krisis kegemukan: populasi gemuk kena turun -25 peratus dalam masa tujuh tahun (Onishi, 2008).

Gila Memang Gila Tetapi Berkesan Pula

Cakaplah apa pun. Kerajaan Jepun boleh tahan gila juga. Orang gemuk tidak kena cukai secara langsung. Tetapi apabila syarikat kena tanggung beban, majikan dan penyelia akan bising gila-gila pada orang gemuk. Jadi ada unsur malu di sini.

Dan semua orang tahulah orang Jepun takkan buat main bab mαrυαh (Nakamura, 2009). Hubungan sesama pekerja mudah berantakan jika masalah kegemukan berterusan… sampai boleh ada bayang-bayang kena pecat.

Jadi suka atau tidak, pekerja kena bersusah payah juga untuk turunkan berat. Seorang wanita bernama Miki Yabe makan sup sayur dan berlari 30 minit sehari selama seminggu untuk turun 2.9 kilogram.

Buat kerja saat terakhir, memang kena kerja keras sikitlah. Tetapi Miki Yabe selamat, kerana ukur lilit pinggangnya berada dibawah “garisan merah”.

Kalau fikir balik, Peraturan Metabo boleh kata sesuai kerana rakyat Jepun secara tradisinya makan ikan, sayur dan sup. Bukan senang untuk dapatkan karbohidrat halus (refined carbs) di sana. Jadi mungkin inilah sebab kenapa Peraturan Metabo berkesan di sana.

Kalau suruh satu dunia amalkan, silap-silap boleh terbalik kerajaan setiap pilihan raya.

RUJUKAN:

Faiz, M., et al. (2021). Online News Coverage of the Sugar-Sweetened Beverages Tax in Malaysia: Content Analysis. JMIR Public Health Surveill. 7 (8): e24523.

Nakamura, D. (2009, November 10). Fat in Japan? You’re breaking the law. The World.

Onishi, N. (2008, Jun 13). Japan, Seeking Trim Waists, Measures Millions. The New York Times.

Turek, F., et al. (2005). Obesity and metabolic syndrome in circadian Clock mutant mice. Science. 308 (5724): 1043-1045.


Kuarantin Draconian China Sahaja Yang Akan Menyelamatkan Kita

Kematian di Itali dah mencecah 4000 orang. Jumlah kes dah nak hampir cecah 50, 000 orang. Ada penambahan 5,986 kes hari ini di Itali. Aku tak dapat tidur memikirkan apa impaknya kalau kesannya yang sebegini tiba ke negara kita. Dan China hari ini, menggesa kepada seluruh dunia untuk ikut cara mereka berjaya menewaskan Covid-19.

Ya, lockdown China ialah kuarantin paling ganas, paling draconian, paling diktator dan keras dalam sejarah mana-mana kuarantin dalam sejarah. China sendiri kritik gaya lockdown Itali yang kalau aku baca, yang aku dapati aku dapati takde beza pun dengan Perintah Kawalan Pengerakan kita.

Masa awal-awal dulu, seluruh dunia skeptik dengan cara lockdown China. Tak pernah dalam sejarah dunia, kuarantin melibatkan 11 juta nyawa berlaku seperti di Wuhan. Barat dan Eropah mengkritik gaya China ini yang tidak masuk akal. Dan akhirnya selepas 2 bulan, China melaporkan buat pertama kalinya bahawa mereka tidak memiliki pesakit Covid-19 yang domestik.

Dalam masa sejam sahaja selepas pengumuman lockdown China, pengangkutan masuk dan keluar ke bandar-bandar utama China ditutup! Tidak ada pengecualian hatta atas alasan perubatan atau peribadi. Tak macam negara kita, masa umum Perintah Kawalan Pengerakan, kita semua berpusu-pusu balik ke kampung.

Untuk memandu kenderaan di China ketika lockdown, anda harus memiliki keizinan bertulis daripada pihak berkuasa. Jalan-jalan diseluruh kota dibiarkan kosong dan sunyi. Tak cukup dengan itu, semua perniagaan diminta tutup kecuali berkaitan dengan FARMASI dan MAKANAN sahaja. Setiap isi rumah, perlu hantar seorang wakil setiap 2 HARI untuk membeli makanan basah dan bekalan perubatan.

Lepas tu China siap hantar pegawal-pegawal kesihatan mereka mengetuk rumah demi rumah untuk pemeriksaan kesihatan. Dan mereka yang sakit akan dibawa untuk kuarantin dan isolasi. Sampai satu tahap, dilaporkan ada anak kurang upaya mati kelaparan hanya sebab bapa dan abang dia dipaksa untuk berada dalam isolasi kerana disyaki penghidap Covid-19. Setiap bangunan-bangunan di China akan ada pegawal keselamatan yang memeriksa suhu mereka yang masuk keluar.

China bagitahu kepada dunia, kalau perlu untuk kau heret rakyat kau balik ke rumah dia, buatlah! China bantai anak muda, wanita, hatta orang tua yang degil tak mau duduk rumah. Kalau perlu untuk kau hancurkan gerai-gerai tepi jalan yang berdegil untuk dengar kata-kata pihak berkuasa, maka lakukanlah ia. Kalau perlu untuk pasang banner yang menyindir paling dalam di serata tempat, maka buatlah!

China telah paksa setiap kapitalis-kapitalis yang degil tak mahu tutup syarikat dan kilang mereka supaya bungkam. Yang degil, China heret ke penjara dan denda. Tak lama, sebulan jer duduk diam. Sebulan rugi tak ada masalah berbanding bertahun-tahun lebih kerugian. Sebulan duduk diam tak berkudis dibandingkan untung bertahun-tahun seperti sebelum ini.

Kenapa lockdown draconian ni perlu? Sebab nak pastikan bahawa graf jangkitan berjaya diturunkan. Graf yang menegak memuncak tu perlu diratakan. Dan betapa setiap manusia menjangkiti kepada 2.5 orang disekitar mereka.

Kalau dah sampai ke 10 generasi jangkitan, makanya jumlah kiraan dijangka 3000 orang akan berjangkit daripada seorang manusia sahaja! Bayangkan lebih daripada seorang lagi dengan ada rekod 10 generasi jangkitan yang lain? Nak lawan ni, kena pastikan semua orang duduk rumah, jangan keluar langsung! Sosial antara manusia perlu dihentikan!

Itali terlalu berlembut dalam lockdown mereka. Itali membenarkan pengangkutan awam berjalan seperti biasa. Itali membenarkan orang bersesak-sesak di supermarket, takde social distancing, dan rakyat Itali terlalu manja. Baru buat lockdown sikit, rakyat deme lari balik kampung macam orang Malaysia.

Kapitalism, Individualism, atau nak panggil apa sahaja berkaitan dengannya sedang membunuh Eropah dan US, dan juga negara kita dalam melawan Covid-19.

Kalau buat macam China, Eropah dan US akan menelan segala tohmahan mereka ke atas China yang dianggap melanggar hak asasi manusia, dan mencabul kehormatan masa awal lockdown. Tapi tak apa, kali ini, jilatlah ludah kamu balik wahai US dan Eropah. Apalah sangat jilat ludah-ludah kalian kalau dapat menyelamatkan nyawa manusia.

Di luar China, US dah cecah 18,121, dengan penambahan dalam 4000 kes hari ini! Jerman dah hampir mencapai 20, 000 kes dengan penambahan hari ini dalam 5,986 orang! Sepanyol dah cecah lebih 20, 000 dah kes hari ini.

China yang selepas angka 80, 000 dah tak ada penambahan angka terlalu kritikal telah menggesa kepada dunia, inilah masanya untuk lupakan seketika segala ideologi woke, SJW dan liberal yang sedang dianut oleh negara-negara ini.

Sementara seluruh dunia sedang bergelut, di Wuhan, setiap bangunan mereka merayakan kejayaan mereka menentang Covid-19.

“Wuhan sudah menang!” (rujuk gambar).

China berjaya flattened the curve! Kalau Eropah dan US nak lawan malapetaka yang sedang berlaku di negara mereka, mereka kena jadi macam China!

Buat lockdown paling draconian dalam sejarah mereka! Abaikan sejenak ideologi hak asasi individu, kebebasan mereka. Kerana ada kalanya, kebebasan harus dikorbankan demi sesuatu yang lebih baik. Nasib tamadun manusia bergantung pada tangan-tangan pemimpin negara ini.

Rakyat pula, harus tahu bahawa tugas mereka duduk rumah ialah sebahagian daripada tugas sivil untuk negara, ia sama seperti setiap orang tentera berjuang di bahagian hadapan negara menghadapi musuh.

Dan untuk negara kita, abaikan apa DAP dan Anwar Ibrahim cakap. Bagus, kerah tentera untuk pastikan rakyat kita duduk dalam rumah. Kalau boleh, heret FRU sekali turun. Kalau boleh, pancut air, baling gas pemedih mata kepada mereka yang degil berkumpul.

Kita harus jadi draconian macam China kalau nak selamat!


Karl Koecher: Ethan Hunt Versi KGB

Selepas tamat Perang Dunia Kedua, status quo kembali kepada sediakala dengan Amerika Syarikat dan Kesatuan Soviet kembali bermusuhan. Dan semasa Perang Dingin, kedua-dua pihak berusaha mencari jalan mengatasi antara satu sama lain termasuk perang perisikan membabitkan Jawatankuasa Keselamatan Negara (KGB) dengan Agensi Perisikan Pusat (CIA). Ada satu individu yang menjadi senjata utama KGB dalam menangkis cubaan CIA antara tahun 60-an hingga 80-an. Individu yang dimaksudkan ialah bekas perisik Czechoslovakia, Karl Koecher yang menyusup masuk ke Langley bagi pihak agensi perisikan Czech, (StB).

Anak jati Bratislava (kini ibu negara Slovakia) dilahirkan pada 21 September 1934. Ibu Koecher, Irena merupakan seorang Yahudi Slovakia sementara bapanya seorang Czech yang lahir di Vienna, Austria. Walaupun kehidupan semasa kecilnya tidak memuaskan, bapanya juga seorang Anglophile dan rumah mereka di Prague penuh dengan buku-buku dalam Bahasa Inggeris. Ini membolehkan beliau dapat menguasai Bahasa Inggeris dengan lancar dan pernah menghadiri sekolah Bahasa Inggeris bersama anak-anak golongan elit.

Tetapi semua itu berubah bila komunis mengambil alih tampuk pemerintahan pada Februari 1948. Pada ketika itu, ramai penentang rejim dibunuh dan polis-polis rahsia berada di merata tempat untuk mengintip dan mendapatkan maklumat. Koecher sendiri pernah diminta menjadi perisik untuk mengintip rakan-rakan sekolahnya tetapi menolak, sekaligus membawa kepada tindakan dibuang sekolah. Pada usia 15 tahun, Koecher sudah menarik tumpuan StB bukan sebagai perisik tetapi subjek pemerhatian agensi berkenaan.

Berdasarkan fail StB, dari tahun 1949 hingga 1950, Koecher dikatakan menjadi sebahagian daripada kumpulan anti-rejim yang mahu terlibat dengan kegiatan perisikan. Kumpulan itu turut dikatakan mengadakan hubungan dengan perisik Amerika dengan tujuan mendapatkan sokongan Kedutaan Amerika Syarikat. Semasa berumur 16 tahun, Koecher dan sekumpulan rakannya ditahan selama semalam selepas pihak keselamatan menemui senjata api yang disembunyikan. Beliau dilepaskan tetapi pada tahun 1951, apabila salah seorang rakannya menembak seorang askar, Koecher dianggap bersalah dan ini memberi sebab kukuh untuk StB untuk menjejaki anak jati Bratislava itu. Rakannya itu didapati bersalah oleh mahkamah dan dihukum gantung sampai mati.

Koecher kemudiannya melanjutkan pelajaran di Charles University dalam jurusan fizik dan sains serta filem di Akademi Seni Persembahan Prague. Tetapi era ini boleh dianggap kontroversi kerana beliau kemudiannya dihukum penjara antara tiga bulan hingga setahun atas kesalahan menghina penjawat awam. Menurut fail StB, Koecher dianggap menghina penjawat awam kerana mencium sekumpulan wanita tatkala seorang polis berdiri berhampiran. Selepas tamat pengajian, beliau mencuba beberapa pekerjaan seperti guru, wartawan stesen televisyen kerajaan dan penulis komedi untuk stesen radio. Semasa bekerja sebagai penulis skrip komedi, Koecher sentiasa diganggu pihak berkuasa kerana skrip satiranya dilihat sentiasa mengejek rejim. Kemuncak kepada semua ini ialah bila beliau dihukum penjara bersifat penggantungan antara lapan bulan hingga dua tahun atas kesalahan melanggar moral dengan menganjurkan parti dan kemunculan perempuan bawah umur pada Mei 1962.

Bagi Koecher, ini sesuatu yang tidak boleh diterima dan ini mendorongnya menyertai StB. Dan kemampuannya bertutur dalam Bahasa Inggeris menarik perhatian orang atasan agensi berkenaan. Selepas berlatih selama dua tahun untuk latihan risik balas terhadap Jerman Barat, kejutan menanti Koecher. Beliau diberitahu tugasnya ialah menyusup masuk ke CIA dan bukan lagi ke Jerman Barat. Apabila diminta mengimbau pertemuannya, Koecher menambah, “Saya fikir, ini satu cabaran. Bolehkah saya lakukan? Ianya gila tetapi saya katakan ya dengan pantas.” StB menganggap beliau orang paling layak untuk tugas berkenaan kerana bersikap yakin, mudah sensitif dan terdorong dengan pengaruh duit berdasarkan penilaian psikologi terhadapnya.

Ini berlaku dua tahun selepas mengahwini kekasih hatinya, Hana Pardemecova dan bagi Hana sendiri, beliau lebih suka berada di belakang tabir. Katanya, “Saya lebih suka menjadi Puan Colombo, jika anda tahu apa yang anda maksudkan,” merujuk kepada isteri watak detektif siri televisyen Amerika Syarikat itu. Pasangan ini memasuki Amerika Syarikat pada tahun 1965 dengan menyamar sebagai penentang yang mahu berpaling tadah. Koecher menambah, “Saya tidak mempunyai sebarang permusuhan terhadap Amerika Syarikat, saya tak tahu apa-apa. Saya fikir jika saya tak suka, mungkin saya akan berhenti. Saya tak melihat ia sebagai komitmen mengintip Amerika Syarikat.”

Tidak ramai tahu bahawa kedua-duanya merupakan pengintip bagi Kesatuan Soviet dan ini termasuklah CIA sendiri. Melihat kepada kelayakannya dan kemahirannya dalam beberapa bahasa di Eropah Timur, tidak hairanlah mengapa CIA mengupahnya bekerja di Radio Free Europe sebelum menyambung fellowship untuk belajar di Universiti Indiana selama setahun. Pada tahun 1967, beliau kembali berpindah ke Bandaraya New York untuk menyambung pengajian Doktor Falsafah (PhD) dalam jurusan falsafah di Universiti Colombia dengan pengajian Rusia sebagai tambahan. Koecher yang mengimbau saat-saat itu menambah, “Ia buatkan saya rasa bersalah sebab secara etika, ia patut dipersoalkan. Anda meraih faedah dari kebebasan dan pergerakan yang ditawarkan, dan anda salahguna semua kelebihan itu. Pada ketika itu, saya masih berfikir ia atas sebab yang baik, bahawa saya menipu atas sebab yang baik. Ini kerana wujud ancaman terhadap negara saya dan saya di situ untuk menepis ancaman, ideanya untuk tidak merosakkan Amerika Syarikat.”

Pada mulanya, akses maklumat yang diminta StB sedikit saja tetapi apabila Koecher terus mendapat kepercayaan komuniti perisikan Amerika, akses yang diminta juga bertambah. Dan salah seorang yang menjadi pengajar beliau di Colombia ialah Zbigniew Brzezinski, bakal penasihat keselamatan negara semasa era Jimmy Carter dan dikatakan bertanggungjawab mencadangkan namanya kepada CIA. Bagaimanapun, kenyataan ini masih belum dapat disahihkan. Sementara itu di Czechoslovakia, bila Kesatuan Soviet menyerang negara berkenaan pada tahun 1968 menamatkan terus harapan rakyat mengakhiri era diktator negara itu. Malah, ramai pegawai StB yang disingkirkan dan Koecher dibiarkan terkapai-kapai di Amerika. Koecher cuba menyerah diri kepada Biro Penyiasatan Persekutuan (FBI) tetapi keinginannya itu tidak dilayan atas alasan maklumat yang diberikan tidak berkualiti. Beliau menganggap FBI lebih sibuk mengejar mafia dari mengejar ejen-ejen asing yang beroperasi di negara Uncle Sam itu. Fail StB turut mendedahkan kesetiaannya yang semakin pudar di mana beliau membuat pengakuan, “Saya sedia berpaling tadah dengan rela hati.”

Dengan maklumat yang berkualiti rendah, tidak mengejutkan apabila StB mengecam Koecher kerana gagal mendapatkan maklumat yang lebih baik termasuk berbaik dengan kakitangan Radio Free Europe. Selepas mendapat kerakyatan Amerika Syarikat pada tahun 1971, beliau melepasi ujian pra-pekerjaan CIA dan dalam tempoh setahun, menyertai agensi berkenaan sebagai penterjemah dan penganalisis yang mengendalikan dokumen, transkrip dan senarai yang bersifat sensitif. Walau bagaimanapun, itu tidak bermakna konflik dengan StB sudah berakhir. Ini kerana walaupun dianggap aset berharga oleh KGB, kualiti maklumat yang kurang baik dan gaya hidup mewah diamalkan Koechner lebih-lebih lagi dengan pekerjaan isterinya sebagai peniaga berlian sudah cukup menimbulkan konflik dengan kedua-dua agensi berkenaan.

Tetapi itu tidak menghalangnya memberi maklumat berguna kepada Soviet terutama berkenaan individu yang disyaki aset CIA. Antara usahanya ialah membantu Moscow mensabotaj usaha CIA merekrut aset di negara Latin Amerika termasuk kematian seorang diplomat Soviet bernama Aleksandr Ogorodnik. Ogorodnik didekati agensi perisikan Colombia dan CIA pada tahun 1973 untuk mengintip Soviet dan pada mulanya, info yang didapati hanya bersifat kecil. Tetapi selepas ditempatkan di Kementerian Luar Soviet, beliau menyalurkan banyak kabel diplomatik Soviet bersifat sensitif kepada Langley dan Rumah Putih. Tetapi pada tahun 1975, menurut sumber CIA, Koecher dikatakan bertanggungjawab membocorkan namanya kepada pihak Soviet. Selepas ditahan pada tahun 1977, Ogorodnik membunuh diri dengan mengambil pil sianida yang tersembunyi dalam sebatang pen miliknya. Bagaimanapun, Koecher menafikan sekeras-kerasnya tuduhan itu. Sebaliknya, beliau memberi jaminan kesetiaan diplomat itu terhadap Mother Russia masih kekal seperti biasa.

Pada tahun 1976, semasa pulang ke Czechoslovakia, beliau menyangka pertemuannya dengan KGB sekadar pertemuan biasa. Tetapi sebaliknya, Koecher ditahan oleh KGB dan StB selama seminggu di sebuah vila milik StB di Ctyrkoly, 30 kilometer di tenggara Prague. Alasan mereka, mereka mengesyaki kesetiaannya kepada Czechoslovakia dan Soviet sudah terjejas selepas menghabiskan masa lebih sedekad di luar negara. Individu bertanggungjawab menyoal siasat Koecher ialah ketua risikan balas KGB, Oleg Kalugin dan beliau tidak teragak-agak menyoal kesetiaan anak jati Bratislava itu. Walaupun pernah mempertimbang untuk berpaling tadah, beliau tidak pernah berbuat demikian. Tetapi di mata Kalugin, itu sudah cukup baginya untuk menyingkirkan Koechner terus dari menjadi aset StB dan KGB. Selepas dibebaskan pada 16 September 1976, StB memberinya pilihan sama ada berhenti atau dibunuh. Koecher merasakan dirinya sudah terlalu tua dan enggan lagi menipu orang, lalu mengambil keputusan berundur dari agensi berkenaan.

Selepas berhenti dari Langley, Koecher kembali semula ke New York dan bekerja sebagai pensyarah falsafah sementara isterinya, Hana bekerja sebagai peniaga berlian. Ada ketikanya, pihak agensi memanggilnya untuk mendapatkan khidmat nasihat untuk sesetengah kes yang dihadapi mereka. Bagi pasangan ini, mereka menyangka dapat hidup aman di Amerika. Tetapi semua itu berubah pada tahun 1982 apabila Koecher menerima satu surat memintanya untuk bertemu. Selepas datang ke tempat pertemuan yang diaturkan, beliau bertemu dengan ejen Czech iaitu Jan Fila dan diberitahu StB mahu mengaktifkan semula khidmatnya sebagai perisik. Kedua-dua agensi berbuat demikian kerana bimbang dengan kenyataan-kenyataan bersifat provokatif yang dikeluarkan Washington terutamanya presiden ketika itu, Ronald Reagan. Ini ditambah dengan keyakinan KGB terhadap kredibiliti Koecher selepas kejatuhan Kalugin di mana beliau dilantik timbalan ketua KGB di Leningrad (kini St. Petersburg) pada tahun 1980.

Kini aktif semula sebagai aset StB dan KGB, Koecher kembali menyalurkan maklumat sensitif kepada Moscow. Malah, Hana juga kadangkala berperanan sebagai kurier dengan menghantar maklumat dalam bentuk rokok atau gula-gula getah di tempat pengumpulan aset. Beliau dibayar $500 sekali bagi setiap penghantaran maklumat. Koecher juga mengusulkan idea menubuhkan satu pertubuhan bukan kerajaan (NGO) sebagai samaran untuk melaksanakan kerja perisikan. Idea tersebut dianggap karut oleh StB tetapi kini menjadi pilihan semua agensi perisikan hari ini.

Tetapi sepandai-pandai tupai melompat, akhirnya jatuh ke tanah jua. FBI sudah mula mengekori pasangan Koecher selama tiga tahun dan memasang peranti pendengar pada kereta dan rumah mereka. Pada 27 November 1984, Koecher ditahan FBI atas dakwaan pengintipan. Pihak pendakwaan diketuai bakal datuk bandar New York dan peguam presiden Donald Trump, Rudolph Giuliani. Semasa sidang media, Giuliani mendakwa semua maklumat yang dimiliki Koecher sudah diserahkan kepada StB. Tetapi tidak ramai tahu, kes Koecher sebenarnya sudah bermasalah sejak dari awal lagi.

Sebelum ditahan, FBI ada menawarkan perjanjian kepada beliau untuk menjadi perisik talam dua muka bagi pihak CIA dan mengintip Soviet. Tetapi bagi pegawai risik balas FBI, David Major, ia satu perjanjian yang tidak menguntungkan Washington dan hanya menguntungkan Koecher saja. Bagi empunya badan pula, itu satu tawaran yang menarik dan sudah bersedia untuk berpaling tadah kerana beliau lebih suka menetap di Amerika Syarikat. Hana ditahan sebagai saksi pendakwaan selepas enggan memberi keterangan. Apabila FBI menarik balik tawaran imuniti Koecher, pengakuan yang dibuat sebelumnya sudah tidak boleh digunakan di mahkamah. Hanya Hana saja yang dilihat dapat membantu kes Giuliani terhadap Koecher tetapi bagi Major, beliau tahu kes ini tidak akan berakhir dengan baik.

Jabatan Keadilan Amerika Syarikat cuba mendakwa Hana atas tuduhan menghina mahkamah yang membawa kepada hukuman penjara selama empat bulan. Selepas itu, beliau dibebaskan sementara menanti rayuan. Hana akhirnya menang kes berkenaan tetapi Jabatan Keadilan cuba membawa kes berkenaan ke Mahkamah Agung. Ini mendorong Kesatuan Kebebasan Sivil Amerika mewakili Hana di mahkamah dengan pensyarah undang-undang Universiti Colombia, Gerald Lynch sebagai peguamnya. Tetapi semasa berhujah, Lynch sudah merasakan akan ada perjanjian yang akan diatur pihak kerajaan.

Bagi Koecher pula, semasa di penjara, beliau mempunyai ramai kenalan baru termasuk anggota kumpulan samseng bermotorsikal Hells Angel, Sandy Alexander. Menurut Alexander, semasa waktu makan tengah hari, seorang banduan baru tiba-tiba datang membawa sebilah gunting tajam dan cuba menikam perisik StB itu. Tetapi rakan penjaranya itu berjaya menjatuhkan penyerang berkenaan dan banduan itu dibawa pergi oleh pengawal. Bimbang banduan baru itu sebenarnya ejen CIA yang dihantar untuk membunuhnya, Koecher mengarahkan peguamnya mengirimkan surat kepada ketua KGB, Vladimir Kryuchkov. Beliau percaya cubaan bunuh itu sebenarnya cubaan terdesak Washington untuk menutup malu kerana mereka sedar, Koecher boleh dibebaskan oleh mahkamah kerana kes yang dibina tidak kukuh sejak dari awal lagi. Dalam surat berkenaan, beliau meminta untuk ditukarkan dengan bakal ahli politik Israel, Natan Sharansky. Hajatnya itu tertunai dengan menjadi sebahagian daripada pertukarannya dengan Sharansky pada 11 Februari 1986. Menariknya, pertukaran itu diatur oleh peguam Wolfgang Vogel dan dibuat di Jambatan Glienicke, lokasi sama yang digunakan kedua-dua pihak semasa proses pertukaran Francis Gary Powers dan Frederic Pryor dengan Rudolf Abel pada tahun 1962.

Selepas kembali ke Czechoslovakia, Koecher diraikan sebagai wira negara dan diberikan hadiah berupa sebuah rumah dan kereta Volvo atas sumbangannya kepada negara. Tetapi siapa sangka beberapa tahun selepas itu, Kesatuan Soviet akhirnya tumbang menyembah bumi dengan Czechoslovakia turut menyaksikan berlakunya Revolusi Baldu pada tahun 1989. Tetapi ramai tertanya-tanya siapa yang membocorkan nama Koecher kepada FBI. Rekod rasmi KGB sudah pasti menyalahkan Kalugin lebih-lebih lagi selepas pendedahan beliau sebenarnya aset CIA semasa bekerja sebagai ketua risik balas KGB. Tetapi Major berpandangan, “Saya jamin nama Koecher tidak dibocorkan oleh Kalugin. Anda boleh pegang dengan jaminan saya.” Sebaliknya, sejarawan agensi Benjamin Fischer berpandangan pengkhianat sebenar yang mengkhianati Koecher ialah Fila, orang bertanggungjawab merekrut beliau sebagai ejen pada tahun 1982. Fila sendiri dikatakan hilang sebulan selepas Revolusi Baldu dan ramai mengesyaki perisik Czech itu sudah melarikan diri ke Amerika.

Tetapi bagi Koecher sendiri yang berusia 83 tahun, ironi itu tidak pernah akan hilang. Tetapi bila mengimbau semula pengalamannya sebagai perisik yang penuh dengan elemen kepura-puraan dan keseronokan, satu fakta yang tidak akan dapat disangkal muncul. Koecher berkata, “Dunia ini sudah jahanam dan semuanya ada kaitan dengan agensi-agensi perisikan yang bertanggungjawab kepada kerosakannya.”

SUMBER


Tapak Istana Sultan Ali

Tapak Istana Sultan Ali ini terletak dalam kebun kelapa sawit di Parit Karang Laut, Kesang Laut, Ledang. Kedudukannya berdekatan aliran anak sungai Kesang. Justeru, dahulu rakyat yang mahu ke Istana boleh mudik ke anak sungai hadapan Istana.

Sultan Ali Iskandar ibni Sultan Hussein Shah (1824-1877) adalah Sultan Johor ke – 19. Terlibat dalam Perjanjian 10 Mac 1855 dimana baginda telah menyerahkan keseluruhan Johor kepada Temenggung Seri Maharaja DaengIbrahim ibni Temenggung Abdul Rahman kecuali Muar – Kesang bawah takluk baginda.

Baginda mangkat tahun 1877 dan rentetan kemangkatan baginda, jajahan Muar – Kesang telah diserahkan kepada Maharaja Abu Bakar (kemudian Sultan). Ini menyebabkan berlaku perang saudara iaitu dikenali sebagai Perang Jementah 1879 antara Tengku Alam ibni Sultan Ali dan Maharaja Abu Bakar. Tengku Alam bertindak menuntut haknya keatas Muar – Kesang.

Istana ini telah diserahkan kepada Penghulu Ibrahim bin Daeng Kasang (Tg Gading) dan sehingga kini masih dimiliki tanahnya oleh waris Penghulu Ibrahim. Katanya, barang-barang peninggalan Sultan Ali seperti tombak, keris, cop & langsir dan beberapa yang berharga telah hilang atau dicuri.

Koleksi gambar adalah seperti dibawah.


Kenapa Manusia Belum Boleh Klon?

Fiksyen sains banyak bercerita pasal implikasi pengklonan. Tengok saja siri televisyen Orphan Black dalam mana pelakon Tatiana Maslany rancak membawa 14 watak. Semua watak ini adalah klon hasil daripada sebuah projek jahat. Tetapi sejauh manakah kebenaran di sebalik usaha pengklonan sebegini besar? Atau soalan lagi tepat, kenapa sampai hari ini manusia belum diklon?

Sebenarnya pengklonan adalah sebuah definisi sangat luas. Sekadar satu perkataan untuk menerangkan tentang rangkaian sangat rumit. Segala proses yang diambil dalam usaha mengklon itu sendiri sememangnya susah. Walau bagaimanapun, matlamat akhir tetap sama – yakni menyalin (copying) sebuah fizikal secara genetik (Ayala, 2015).

Proses salinan ini selalunya menggunakan teknik sel kulit dan sel ovum. DNA akan dikeluarkan daripada kedua-dua sel. Tetapi DNA sel kulit akan disumbat dalam sel ovum. Proses ini akan menghidupkan sel ovum yang dijaga dalam tabung uji. Kemudian nutfah tersebut akan disuntik masuk dalam rahim seekor betina.

Itu kalau buat pada haiwan. Proses nutfah akan menjadi janin dalam rahim seorang wanita, kalau buat pada manusia.

Agama Alien Pernah Buat Klon… Katanya

Tidak ramai yang kenal agama Raelism. Agama ini bertuhankan makhluk asing dengan iman bahawasanya manusia dicipta oleh spesis luar planet Bumi (extraterrestrial species) bernama Elohim. Menurut Raelism, Elohim mempunyai teknologi luar biasa yang disalah erti sebagai kuasa ketuhanan. Dan setiap zaman, kaum Elohim menghantar wakil untuk bantu manusia. Bagi mereka, Gautama Buddha, Nabi Isa (as) dan Nabi Muhammad SAW adalah wakil kaum tersebut… dan satu hari, Rael sendiri akan turun menjadi nabi terakhir (Chryssides, 2003).

Pada tahun 2002, tular berita yang pakar kimia Brigitte Boisselier berjaya mengklon manusia yang diberi nama Eve. Boisseler adalah seorang penganut Raelism yang tegar. Macam-macam dibentangnya – tetapi apabila disuruh serah bukti, Boisseler mengelak pula. Maka pengajaran daripada kisah Boisselier: jangan bercakap kalau tiada bukti (Goldenberg, 2003).

Apa Yang Susah Sangat

Konteks pasal Brigitte Boisselier dan agama UFO sebenarnya mudah. Kalau seorang saintis yang taasub pada agama cedukan gagal menyerah bukti, apa benda yang susah sangat dengan klon manusia? Ia bukan setakat isu etika semata-mata. Memang betul, hal etika itu sendiri sudah berangkaian. Namun saintis masih berbelah bahagi tentang implikasi dari segi kesihatan. Ada kajian menyatakan klon boleh menghapuskan penyakit genetik dengan cara pemisahan (Debashis, 2004).

Cuma ada kajian lain berbeza pandangan, dengan hujah bersertakan bukti bahawa pengklonan akan meningkatkan risiko kecacatan dalam kandungan. Jadi bebas penyakit… tetapi cacat. Sengaja menciptakan manusia yang hanya perlu menanggung bala kesihatan sememangnya zalim.

Ketepikan kezaliman – apakah tujuannya? Kalau tengok dalam pengklonan haiwan, memang tiada faedah. Dolly misalnya adalah seekor kambing biri-biri yang diklon. Malangnya biri-biri ini dimatikan ketika berusia enam tahun… padahal purata jangka hayat biri-biri patutnya mencecah 12 tahun. Jurang yang separuh ini bukan setakat kebetulan. Kadar kematian dalam kalangan haiwan klon sememangnya tinggi.

Jadi katakanlah 1,000 manusia diklon dan diambil sebagai anak angkat. Masuk saja usia 20-an, mereka sudah warga emas. Buktinya ada pada Dolly yang sudah menghidap penyakit tua (arthritis) ketika berusia empat tahun. Arthritis ini menjadi terlalu teruk dalam masa dua tahun sampai perlu dimatikan. Cuba bayangkan jika situasi sama terjadi pada 1,000 orang ini.

Maka pengklonan jatuh dalam kancah pendaratan Bulan: untuk apa nak kembali ke Bulan? Ada apa? Soalan sama ditanya pada pengklonan.

RUJUKAN:

Ayala, F. (2015, Julai 20). Cloning humans? Biological, ethical and social considerations. Biological Sciences. 112 (29): 8879-8886.

Chryssides, G. (2003). Scientific Creationism: A Study of the Raelian Church. Routledge. Halaman 45-61.

Debashis, S. (2004). Human cloning is justified in preventing genetic disease. British Medical Journal. 328 (7438): 484.

Goldenberg, S. (2003, Januari 7). Scientist cries hoax as cult fails to provide clone proof. The Guardian.


Kerakusan Kehendak Meliputi Keperluan

Pada minggu akhir pecutan bulan Ramadhan, saya terbaca satu artikal daripada laman Facebook: Paul Tan’s Automotive News  menyebut berkenaan rakyat Malaysia berbelanja berjuta ringgit menyewa kereta mewah untuk Hari Raya. Dalam artikel tersebut menyatakan rakyat Malaysia sanggup berhabis RM20,000 untuk menyewa kereta berjenama BMW selama seminggu. Selain itu, untuk menyewa kenderaan yang jenama Honda dan Toyata, penyewa perlu membayar dalam lingkungan RM2,000 seminggu.

Antara alasan penyewa ialah kenderaan sewa tersebut boleh dijadikan sebagai penganti kepada kereta sedia ada yang telah usang sekaligus dapat mengelak jika berlakunya kerosakan semasa dalam perjalanan pergi dan balik kampung. Ok alasan pertama ini boleh diterima. Tapi alasan yang menyerlahkan “kerakusan kehendak” tu apabila penyewa ingin tampak bergaya. Ini satu mentaliti yang patut dikawal dan dikurangkan. Bukan semua perkara kita perlu turuti sifat kehendak ini.

Berbalik kepada tajuk diatas, sebelum nak masuk lebih mendalam isu ini kita perlu fahami dahulu definisi kehendak dan keperluan.  Menurut definisi daripada Dewan Bahasa dan Pustaka (DBP), kehendak bertakrif hati hajat, keinginan, kemahuan yang keras. Manakala keperluan bertakrif apa-apa yang diperlukan, berguna atau yang penting. Untuk membezakan kehendak dan keperluan ini, saya suka ambil contoh situasi pada bulan puasa: kehendak ialah keinginan kita semasa beli makanan di bazaar ramadhan, manakala keperluan ialah apa yang mampu kita makan semasa berbuka puasa. Get it?

Tidak salah jika ingin mengikut kehendak berbanding keperluan jika kena pada keadaan. Tahap pendapatan memainkan peranan penting untuk kita membuat pilihan sama ada ingin mengutamakan keperluan ataupun turuti kehendak. Secara logiknya, jika tahap pendapatan kita tinggi tidak menjadi masalah untuk membeli apa-apa sahaja yang dianggap membazir pada mata mereka yang berpendapatan rendah. Menjadi masalah apabila mereka yang berpendapatan rendah mempunyai selera seperti mereka yang berpendapatan tinggi, golongan ini yang patut dikawal.

Berdasarkan statistik yang dikeluarkan Jabatan Insolvensi Malaysia sehingga Disember 2017, terdapat 300,000 rakyat Malaysia diisytiharkan bankrap. Untuk tahun 2013 hingga 2017, hampir 60% daripada jumlah kebankrapan adalah mereka yang berumur diantara 25 hingga 45 tahun. Punca kebankrapan yang paling tinggi? Ya! Tidak lain tidak bukan ialah sewabeli kenderaan yang menyumbang sebanyak 26.44% diikuti pinjaman peribadi 25.78%. Ini ialah statistik pada ketika ini bukannya rekaan penulis semata-mata. Ini lah realiti sebenar.

Untuk mengubah mentaliti yang terlalu mengikut kehendak berbanding mengutamakan keperluan ini, saya ingin menyeru pembaca sekalian untuk menerapkan ideologi minimalism dalam aktiviti kehidupan. Apakah maksud minimalism? Menurut Theminimalists.com, minimalism dapat membantu mencari kebebasan: bebas daripada kerisauan, ketakutan, kebimbangan, rasa bersalah, kemurungan, dan kerumitan. Selain itu, menurut The British Dictionary, minimalistic bermaksud mengguna elemen ringkas dengan sedikit perhiasan. Rakyat Jepun antara yang menitikberatkan minimalistic dalam aktiviti di rumah, maka tidak hairan lah kebanyakkan rumah rakyat Jepun tampak ringkas, mudah, bersahaja, tersusun sekaligus dapat memberi tumpuan lebih kepada kualiti kerja.

Pada pendapat penulis pula, sifat minimalistic merupakan lawan kepada sifat materialistic. Sebenarnya, sifat materialistic ini lah yang menyebabkan kebanyakkan rakyat Malaysia terlalu mengikut rasa kehendak dengan mengejar kepada kemewahan, tampak lebih dan terkini berbanding orang lain sehingga menyebabkan tidak sedar terbeban dengan hutang dan kurang simpanan untuk perbelanjaan masa hadapan. Kenapa begitu? Sebab dengan mengikuti rasa kehendak kita akan rasa bahagia kepada benda. Ya benda.

Suka saya memetik ungkapan pensyarah falsafah sewaktu zaman ijazah lebih kurang begini:

“Apakah itu bahagia? Bahagia itu tidak perlu berbelanja banyak. Bahagia itu pelbagai. Melihat orang yang tersayang pun dikira bahagia. Duduk satu sudut melihat pemandangan yang indah juga dikira bahagia. Maka, bahagia itu tidak perlu berbelanja banyak”

Secara tuntasnya, berbelanja lah mengikut kemampuan. Bak kata peribahasa lama: ukur baju pada badan sendiri. Walaupun mempunyai pendapatan yang tinggi, kita dapat membuat penjimatan dan simpanan apabila mengutamakan keperluan berbanding kehendak. Begitu juga kepada mereka yang mempunyai pendapatan yang rendah, kita dapat membuat penjimatan dan mengurangkan kebarangkalian untuk berhutang. Semoga penulisan ini dapat memberi kesedaran kepada pembaca sekalian. Salam

Sumber:


Fakta Atau Mitos: Penemuan Rangka Gergasi Di Amerika Utara?

Manusia gergasi dalam cerita rakyat bukanlah suatu tradisi turun-temurun yang terpencil, suku-suku asli Amerika Utara seperti Iroquois, Osage, Tuscaroras, Hurons, Omahas, dan banyak lagi pernah mendakwa kewujudan bangsa gergasi yang hidup di tanah nenek-moyang mereka.

Lebih 1,000 rekod tentang tulang rangka tinggi tujuh kaki lebih dilaporkan telah digali dari tapak perkuburan purba dalam tempoh dua ratus tahun di Amerika Utara.

Laporan akhbar, catatan sejarah tempatan, jurnal saintifik, gambar dan laporan etnologi Smithsonian telah mendokumentasikan perkara ini dengan teliti. Rangka ini telah dilaporkan mempunyai bentuk anatomi yang aneh seperti barisan gigi yang berganda, tulang rahang yang sangat besar dan tengkorak memanjang.

Saintis Smithsonian mengenal pasti sekurang-kurangnya 17 rangka memiliki panjang(kedudukan masa dibaringkan) lebih daripada tujuh kaki, termasuk satu contoh rangka yang tingginya 8 kaki, purata tengkorak manusia biasa adalah kira-kira 20 inci lilitan namun tengkorak ini lebih besar dengan lilitan 36 inci yang dijumpai di Anna, Illinois pada 1873. keunikan penemuan ini dari segi saiz mereka yang agak ‘mindblown’.

Beaver Lake, Ozark Caves, Arkansas, 1913 –10 kaki

Catatan dari sebuah Gua Ozark di Arkansas ini pertama kali dilaporkan dalam Majalah The New Age (Jilid 18, 1913). Semasa sesi penggambaran Search for the Lost Giants, lokasi gua Ozark itu dalam siasatan oleh pakar dan pelbagai agensi yang terlibat. Sebenarnya Gua Ozark ketika itu ditenggelami air akibat kesan daripada tasik buatan Beaver Lake dan empangan.

Bill Vieira dan penyelam skuba profesional Mike Young ditugaskan menyelam ke dalam tasik dan mereka menemui sebuah gua besar yang dipercayai menjadi tapak penemuan rangka gergasi. Walaupun dinding batu setinggi 70 kaki ditemui di pintu masuk gua, ini menunjukkan kemungkinan ia pernah menjadi penempatan manusia. Teks dari artikel asal berbunyi seperti berikut:

“Walaupun ciri-ciri sejarah Ozarks menarik perhatian kami, setakat ini penemuan yang paling menarik ialah penemuan yang dibuat oleh seorang pertapa dan naturalis, selama sepuluh tahun beliau tinggal di sebuah gua perlindungan berhampiran tempat kami berkhemah. Pada kedalaman lebih daripada tiga kaki dia(Riggins/pertapa) menemui beberapa rangka mayat manusia gergasi, termasuk tengkorak yang hampir sempurna bentuknya. Apabila sebahagiannya dicantumkan, didapati rangka mayat tersebut adalah hampir sepuluh kaki tinggi. Riggins menunjukkan kepada kami ukiran hieroglif pada pagar kayu Palisades yang dianggarkan berusia ribuan tahun.”

Lompock Rancho, California, 1819 –12 kaki

Laporan Mengenai Penemuan Rangka Setinggi 18 kaki

Seorang lelaki bernama Hugh telah menyiasat laporan terkenal ini pada November 2008, dengan melawat kawasan ladang tempat ia ditemui.

Pada tahun 1819 seorang wanita tua mendakwa melihat rangka gergasi yang digali oleh askar di Purisima Lompock Rancho. Suku asli menganggapnya sebagai tuhan, dan ia ditanam semula dengan arahan Paderi.

Laporan ringkas ini muncul semula dengan rangkaian butiran yang lebih luas pada tahun 1833.  Ceritanya begini, tentera di Purisima menggali lubang untuk tujuan tertentu, mereka pun melepasi lapisan batu kerikil dan menemui keranda sepanjang 12 kaki.

Rangka gergasi setinggi kira-kira dua belas kaki ditemui di dalamnya. Kubur itu dikelilingi oleh kapak batu besar, dua lembing dan batuan yang menutupi rangka mayat ini.

Mereka dapati manusia gergasi ini ada dua baris gigi, kedua-dua atas dan bawah. Pihak askar yang terlibat pun berunding dengan suku asli tempatan, namun mereka didesak untuk berpindah ke kawasan Lembah Ohio. Apabila orang asli mula melampirkan beberapa kepentingan agama pada penemuan itu, pihak berkuasa mengarahkan rangka dan semua artifak itu ditanam semula secara rahsia.

Namun begitu, Tiada maklumat lanjut tersedia jadi adalah mustahil untuk mengesahkan maklumat ini, tetapi banyak rangka lain setinggi ini telah dilaporkan dalam akhbar The New York Times.

Dua lagi contoh penemuan rangka 12 kaki dilaporkan di Jeffersonville, Kentucky ( The New York Times , 22 Mei 1871) dan Barnard, Missouri ( The Providence Evening Press , 13 September 1883). Tambahan pula, penemuan 13 kaki dikatakan telah digali di Janesville, Wisconsin ( The Public Ledger , 25 Ogos 1870) dan juga tulang yang dianggarkan setinggi 14 kaki di Etowah Mounds ( The New York Times , 5 April, 1886). Ini semua adalah di luar julat normal untuk manusia normal tetapi perlu diperhatikan di sini kerana saiz yang besar ini muncul berulang kali dalam akhbar yang dipercayai dan dihormati.

Pemilihan catatan kecil ini membuatkan kita menyedari mungkin terdapat beberapa kebenaran pada laporan ini walaupun tidak semua dapatan tersebut tulen dan boleh diragui kesahihannya.

Kisah asal-usul gergasi Amerika Utara diselubungi misteri, tetapi ada yang percaya bahawa mereka terlibat dalam budaya Mound yang hebat di Barat Tengah, kerana makam diraja yang dilaporkan sangat besar dijumpai di dalamnya. Terdapat banyak legenda suku Asli yang menempatkan cerita kaum gergasi dalam era Megafauna (mammoth, mastodon) sekitar 13,000 tahun dahulu.

Terdapat berpuluh-puluh sejarah lisan yang menghormati mereka(orang gergasi) sebagai tuhan, dan kadang-kadang dalam bentuk pahlawan kanibal yang menakutkan. Peperangan besar dikatakan telah berlaku di antara manusia gergasi ini.

Saksi langsung yang melihat gergasi ini turut dilaporkan oleh penjelajah Inggeris, Sepanyol dan juga beberapa presiden Amerika awal. Ahli mistik seperti Edgar Cayce, Rudolph Steiner, Madame Blavatsky, serta Rosicrucians dan Freemason menganggap manusia gergasi sebagai realiti.

Asal usul gergasi Amerika Utara diperdebatkan dengan hangat oleh penyelidik, ahli akademik dan individu yang skeptik.

kini terdapat data yang mencukupi untuk memulakan penyelidikan serius ke dalam subjek itu. Terdapat juga bukti kukuh bahawa gergasi itu mungkin berasal dari benua Amerika.

Beratus-ratus mitos asli Amerika dan sejarah lisan menyentuh hal ini, Satu contoh boleh didapati dalam tulisan Tuscarora Indian David Cusick dalam bukunya Six Nations (1825). Dia menyatakan bahawa apabila Roh Agung(tuhan?) mencipta manusia, sebahagian daripada mereka menjadi gergasi.

Walau bagaimanapun, kebanyakan orang tidak mempercayai makhluk gergasi, sebaliknya memperlekeh idea itu sebagai mitos. mengatakan itu semua hanya cerita rakyat yang dicampur aduk dan disensasikan oleh wartawan akhbar.

Jawapannya ya dan tidak. terdapat banyak bukti dalam mitologi Orang Asli Amerika, data genetik, kajian etnologi, laporan saintifik, rekod penggalian awal, catatan tangan pertama dan penemuan yang dipaparkan dalam akhbar dan buku sejarah tempatan memberikan pandangan sebaliknya.


Portal Singapura Ini Dakwa Malaysia Rasis Sekat Pelancong China?

Ribut kesihatan yang berlanjutan angkara virus korona (2019-nCoV) masih lagi belum berhenti. Hari demi hari bilangan kes positif virus semakin bertambah, terutamanya di China yang sudah jadi bagaikan pusat penternakan virus.

Dan banyak negara sedang menimbang keputusan untuk menutup pintu buat sementara waktu. Rakyat Malaysia pun antaranya – 400,000 orang telah menyokong sebuah petisyen dan dibuat Muhammad Zaim Yusran bagi Malaysia. 123,900 rakyat Singapura pula menyokong petisyen daripada seorang anak muda 18 tahun bernama Nur Anatasha Abdullah.

Dan hasil usaha mereka dipetik dalam sebuah artikel berbau sampah tulisan Clara Lim yang belum layak dipanggil setahun jagung pun sebagai intern untuk Asia One. Kandungan artikelnya menyentuh “komuniti-Melayu Islam” secara strategik bersama rujukan “anti-Islam dan “anti-Melayu” tentang sentimen rakyat terhadap pentadbiran Harapan. DAP pun dipetik juga sebagai “majoriti Cina”.

Tidak tentu pasal, seorang penulis The Patriots bernama Kauthar Rozmal yang berpengalaman luas dalam ilmu kewangan pun dikaitkan kerana ciapan beliau di Twitter. Pemilihan gambar artikel pun agak menarik, iaitu dua orang jururawat Melayu bertudung.

Maka kami mengeluarkan artikel sebagai balasan terhadap tulisan Clara Lim, dibahagikan mengikut subjek cacamarbanya sendiri:

Rakyat Melayu Yang Xenofobia

Kalau lihat di sini, nampak jelas Clara Lim mengatakan yang rakyat Malaysia terutamanya Melayu Islam bersikap xenofobik terhadap China kerana menghamburkan teori-teori gila. Bagi yang tidak tahu, “xenophobia” bermaksud sikap prejudis terhadap warga asing. Dan “theory” pula bermaksud suatu kepercayaan berprinsip tersusun yang menerangkan suatu perkara secara empirikal dan analitikal.

Teori ini khususnya suatu pendapat yang berlandaskan sains yang boleh dilihat, dibincangkan, didebatkan dan diterima (atau ditolak). Maka apabila dakwaan-dakwaan media sosial disekutukan sebagai “theory”, ternyata Clara Lim telah berlaku syirik ilmu.

Kerajaan Tidak Bertanggungjawab

Artikel Clara Lim kemudian diteurskan dengan sedikit huraian tentang petisyen dibuat Zaim Yusran sebelum mengukuhkan isi dengan dakwaan kerajaan tidak bertanggungjawab. Sebenarnya rakyat hanya berpendapat kerajaan tidak bertanggungjawab selepas kenyataan pelik daripada dua ahli kabinet. Menteri Pelancongan Mohammadin Ketapi asalnya mengatakan “rakyat Malaysia tidak boleh berlaku diskriminasi terhadap pelancong-pelancong China.” (Tharanya, 2020)

Orang sedang risaukan tentang tahap kesihatan negara. Menteri boleh cakap pasal diskriminasi pelancong. Kemudian Mohammadin Ketapi juga berkata, “pelancong yang masuk ini disaring terlebih dahulu.” Akhirnya saringan tersebut terbolos juga selepas kes pertama 2019-nCoV disahkan di Malaysia.

Memang tamparan hebatlah. Dan apa Mohammadin Ketapi buat kemudian pun sama juga. Beliau menyelar tindakan Masjid Putra dan Masjid Negara yang menghalang kemasukan pelancong asing (Geraldine, 2020). Benda yang berlaku di Semenanjung dikecam sampai ke Sabah apabila Joniston Bangkuai (DUN-Kiulu) menggesa kerajaan utamakan rakyat Malaysia.

Dalam pada itu, Dr Mahathir pun mengundang kritikan juga selepas mengatakan, “kerajaan tidak mempunyai rancangan untuk melarang (kemasukan) pelancong China.” (mStar, 2020).

“Tiada rancangan untuk sekat” mempunyai bunyi yang melihatkan seolah-olah kerajaan tidak peka, tidak bertanggungjawab dan tidak mengambil cakna tentang perkembangan 2019-nCoV yang pada masa itu pun sudah mencatatkan kes tinggi di China.

Muslihat DAP Terhadap Melayu

Di sini Clara Lim pula sedang memperkudakan komen-komen tidak berfikir panjang dalam media sosial, yang diulaskan seolah-olah teori betul. Kononnya DAP sedang membuat perancangan sulit untuk mengekalkan kuasa (beri kerakyatan) dan menganiy4i Melayu dengan virus.

Kalau ingin memperbesarkan pasal dakwaan media sosial, banyak lagi boleh diperkudakan juga.

Banyak lagi boleh diperkudakan. Tetapi apabila beberapa Melayu mengambil tindakan berasaskan hawa n4fsu, lantas dibuat seolah-olah hujah relevan.

Petisyen Dua Anak Melayu

Tiada apa yang pelik pun dengan petisyen Malaysia dan Singapura. Apa yang bermain dalam fikiran Zaim Yusran dan Anatasha Abdullah dilantunkan daripada Kesatuan Eropah (EU) pun. Pentadbiran Eropah telah bersidang dengan wartaan-wartaan baharu terhadap China. Negara-negara (EU) telah bersedia untuk mengetatkan syarat kemasukan terhadap warga-warga China dan sesiapa sahaja yang telah mengunjungi China dalam tempoh enam bulan. (Schengen, 2020). Jadi Clara Lim ingin mengatakan EU yang membuka pintu kepada jutaan pelarian Syria sebagai xenofobik juga?

Realiti Semasa 2019-nCoV

Lebuhraya E80 berfungsi bagaikan tulang belikat untuk Itali. Andainya tertutup semua jalan yang diturap, kota Rom sukar berhubung dengan pelabuhannya di Civitavecchia. Terletak hanya 86.2 kilometer jauh, Civitavecchia mempunyai sejarah sejauh ke pemerintahan Maharaja Trajan (98-117). Semasa kepausan Julius II (1503-1513), sebuah kubu dinamakan sempena Michelangelo disiapkan untuk melindungi kota Rom.

Selama 517 tahun, Kubu Michelangelo berdiri teguh sebagai saksi dan penjaga setia. Namun pada 29 Januari 2020, kubu ini berdepan dengan seorang musvh begitu halus yang telah (sehingga 30 Januari 2020) meny4kiti 8,246 orang.

Di Civitavecchia ada sebuah kapal bernama Costa Smeralda yang sudahpun berlabuh tetapi tidak dibenarkan melepaskan 7,000 penumpang (Pleasance, 2020).

Malah Costa Smeralda juga tidak dibenarkan berlepas ke mana-mana pelabuhan yang sudah pastinya takkan menerimanya. Perkara ini berlaku kerana seorang wanita China (setepatnya Macau) yang menyertai persiaran Costa Smeralda. Kerana wanita ini menghidapi demam dan masalah pernafasan, seluruh kapal dipaksa berkuarantin oleh kerana 2019-nCoV. Kerana wanita ini syarikat pemilik rugi sebanyak AS$4 juta dengan kejatuhan saham melebihi 10%.

Wanita tersebut dan suaminya telahpun dikuarantinkan asing daripada keseluruhan kapal. Yang mendebarkan ialah bilangan penumpang China dalam kapal tersebut iaitu 750 orang (sekitar 350 warga China menaiki kapal di Savona). Jika ujian makmal mengesahkan wanita ini positif 2019-nCoV, Costa Smeralda akan tersadai selama dua minggu dan seorang pun takkan dibenarkan keluar (Squires, 2020).

Sehubungan dengan itu, pada hari perlepasan Costa Smeralda, seramai 1,209 warga China telah tiba di Jeti Swettenham, Pulau Pinang, melalui kapal persiaran lain. Semua mereka dua kali disahkan bebas 2019-nCoV (The Star Online, 2020). Sekarang bayangkan jika kapal persiaran ini pun mempunyai seorang pes4kit virus. Apakah impak terhadap negara?

Mengekang kedatangan pelancong-pelancong China bukannya xenofobik. Sebaliknya ia merupakan langkah praktikal yang tiada kaitan dengan bangsa pun. Situasinya ialah kalau Cina dan India tidak mengambil cakna dengan begitu serius, ia bukan salah Melayu. Hanya kerana darah yang mengalir itu manis dengan syahadah, takkan terus ditempelak xenofobik?

RUJUKAN:

Bernama. (2020, January 25). “Jangan halang mereka” – Kerajaan tiada rancangan sekat pelancong China masuk Malaysia, hanya lakukan saringan”. mStar. Retrieved from https://www.mstar.com.my/travel/destinasi/2020/01/25/tun-mahathir-wuhan

Geraldine, A. (2020, January 29). Mohamaddin slammed for ‘putting tourists first, Malaysians second’. New Straits Times. Retrieved from https://www.nst.com.my/news/nation/2020/01/560743/mohamaddin-slammed-putting-tourists-first-malaysians-second

Pleasance, C. (2020, January 30). 7,000 people are quarantined on a cruise ship off Italy as Chinese couple on board are tested for coronavirus. Daily Mail. Retrieved from https://www.dailymail.co.uk/news/article-7947003/6-000-trapped-cruise-ship-Italy-two-people-board-tested-coronavirus.html

Schengen (2020, January 29). Coronavirus: EU to Restrict Entry for Chinese Nationals. Schengen Visa Info. Retrieved from  https://www.schengenvisainfo.com/news/coronavirus-eu-to-restrict-entry-for-chinese-nationals/

The Star Online. (2020, January 26). 1,209 Chinese nationals who entered Penang on cruise ship free of coronavirus. The Star Online. Retrieved from https://www.thestar.com.my/news/nation/2020/01/26/1209-chinese-nationals-who-entered-penang-on-cruise-ship-free-of-coronavirus

Squires, N. (2020, January 30). 6,000 passengers trapped on cruise ship in Italy over coronavirus fears. The Telegraph. Retrieved from https://www.telegraph.co.uk/news/2020/01/30/6000-passengers-trapped-cruise-ship-italy-feared-coronavirus/


Kebangkitan Ajaran Kristian Di Eropah

Ajaran Nabi Isa a.s atau Jesus bermula di Palestin dan disampaikan kepada kelompok Yahudi. Pada masa ini, pelbagai kepercayaan telah lama bertapak, mahupun dalam kelompok Yahudi ataupun mana-mana kelompok di bahawa Empayar Rom.

Sebelum Empayar Rom meluas hingga ke Timur, golongan elit seperti raja dan Senator mengamalkan sikap toleransi terhadap pelbagai kepercayaan. Perkara ini tidak menghairankan kerana pelbagai kepercayaan diamalkan oleh subjek empayar mempunyai bentuk kepercayaan yang sama iaitu Paganism. Ketika Rom meluaskan empayar ke Timur sehingga ke Palestin, berlaku pertembungan antara Kristian dan Pagan. Pada awalnya, maharaja melihat Kristian sama seperti kepercayaan-kepercayaan lain.

Setelah berlaku peristiwa diaspora, iaitu pembuangan bangsa Yahudi daripada Tanah Palestin, Kristian semakin tersebar luas di sekitar Empayar Rom. Kristian mendapat tempat dalam kalangan masyarakat kerana kepercayaannya yang lebih menjanjikan daripada Pagan.

Kristian mula menarik ramai pengikut ketika kurun ke-4 masihi. Ketika berlakunya pergolakan politik yang melampau dan masalah ekonomi, masyarakat mula menganggap kehidupan di dunia ini sebagai sebuah ilusi dan mereka memberikan harapan kepada dunia yang melangkaui dunia yang mereka diami. Tubuh manusia dan dunia material dianggap sebagai bentuk kejahatan atau asasnya tidak nyata (Judith J. Coffin, Robert C. Stacey, Robert E. Lerner, Standish Meacham, 2002).

Penaklukan tentera Rom berjaya menghubungkan mereka dengan pelbagai jenis agama. Latihan membentuk ketenteraan di tempat yang ditakluk untuk berkhidmat di bawah pusat yang terletak jauh di pelusuk empayar, dan kesediaan populasi tersebut untuk adaptasi budaya baru, telah membantu penyebaran pelbagai fahaman agama ke seluruh dunia yang diketahui.

Di bawah Caesar, terdapat kelompok Barbar yang menyebah demi-god mereka; ahli falsafah yang sedang mencari Tuhan yang Esa; Yahudi yang menunggu Messiah; ahli Mistik Timur, terutamanya yang menganut dua kepercayaan utama; Kristian dari Judea dan ahli Mithraist yang berada di luar Jordan. Akhir sekali, penyembah matahari dari Parsi, telah membentuk kultus seperti Dr. Brigg memanggilnya, “Kepercayaan paling tulen dan paling ditinggikan daripada agama-agama bukan berlandaskan al-Kitab.” (A.E. Wilson, 1914).

Tentangan Kristian Terhadap Pagan dan Konsep Kedewaan Maharaja

Maharaja-maharaja Rom dianggap sebagai mandat daripada tuhan, dianggap dewa ataupun anak tuhan. Kepercayaan dan konsep ini diperkuatkan ketika zaman pemerintahan Diocletian (244 – 311). Mengiktiraf kepercayaan ini tidak menjadi masalah kepada masyarakat Pagan walaupun kepercayaan mereka pelbagai, tetapi sebaliknya pada komuniti Kristian.

Penyembah Jupiter tidak mempunyai masalah dengan penyebah Isis, dan penyembah Mithra tiada masalah dengan penyembah Cybele. Tetapi Kristian mencemuh tuhan-tuhan ini semua termasuk konsep kedewaan maharaja.

Pada kurun ke-2 hingga ke-3 masihi, kestabilan empayar goyah dan kedewaan maharaja tercabar. Mahajara Rom melihat Kristian sebagai ancaman ketenteraman awam kerana keengganan Kristian mengiktiraf kedewaan mahajara-mahajara dan kewujudan para tuhan Rom. Decius (201 – 251) telah memulakan penindasan besar-berasaran ke atas Kristian, tetapi tempoh itu tidak panjang kerana pemerintahan beliau yang pendek. Dalam usaha untuk mengembalikan kestabilan empayar dan menekankan kedewaan maharaja, Diocletian juga melakukan penindasan. Beliau memerintahkan setiap orang melakukan korban kepada berhala dan wakil maharaja, dan sesiapa yang tidak menurut arahan akan dianggap sebagai penjenayah (John M. Riddle, 2008).

Penindasan yang melanda Kristian berlanjutan, walaupun tidak kerap, hingga 250 tahun bermula pada zaman Maharaja Nero (37 – 68), Seramai 9 orang maharaja yang melakukan penindasan ke atas Krisitan. Paling hebat ketika zaman Decius dan Diocletian.

Polisi tetrarchy yang diterapkan oleh Diocletian, Empayar Rom diwarisi oleh empat orang maharaja. Salah daripadanya adalah Constantius I (250 – 306) yang telah meninggalkan kepercayaan Pagan dan menganut Deism yang diamalkan oleh ahli-ahli falsafah. Komuniti Kristian yang tinggal di kawasan pemerintahan beliau berada dalam keadaan selamat daripada penindasan. Tambahan lagi, Constantius I memihak kepada Kristian.

Setelah kematian Constantius I, wilayah kekuasaannya jatuh ke tangan anaknya, Constantine I (272 – 337) dan ini telah menimbulkan perang sivil antara maharaja. Pertelingkahan ini bukanlah hanya kerana faktor kenaikan takhta Constantine I semata-mata, tetapi pencabulan polisi tetrachy yang dikenakan ke atas maharaja-maharaja lain juga. Kejayaan Constantine I dalam perang sivil tersebut akhirnya menjadikannya maharaja tunggal Empayar Rom.

Perintah Toleransi Kepelbagaian Agama

Terdapat peristiwa penting yang berlaku sebelum Constantine I mencapai kemenangan yang mengubah kedudukan Kristian. Beliau dan Licinius (250 – 325) telah mengeluarkan Edictum Mediolanense atau Perintah Milan yang mewartakan bahawa setiap orang di bawah Empayar Rom diberikan kebebasan beragama tanpa menindas kepercayaan orang lain.

Perintah ini juga dinamakan sebagai ‘Perintah Toleransi’ kerana sikap toleransi dengan kepelbagaian agama. Dalam perintah tersebut, terdapat teks yang menulis ‘Kristian’ sebagai agama yang berasingan dengan agama-agama lain. Dengan sebutan, “Kristian dan mana-mana kepercayaan”, menunjukkan perintah ini utnuk memberikan layanan yang baik kepada Kristian. Tambahan lagi, Kristian merupakan kepercayaan baru yang berpengaruh pada masa itu dan ia berbeza dengan Pagan.

Masih tidak jelas apakah pendirian sebenar Constantine I terhadap kepercayaan tradisi masyarakat Rom. Apa yang pasti, Pagan masih bebas melakukan upacaya mereka, pada masa yang sama Constantine I cuba mendorong Pagan ditinggalkan. Sejak itu, Kristian menjadi tulang belakang perpaduan dan penyatuan empayar walaupun Kristian juga mengalami perpecahan doktrin. Perpecahan ini begitu kronik dan kritikal sehingga mencetuskan rusuhan dan pembunuhan.

Selepas Kristian mendapat mengiktirafan rasmi, kedudukan Pagan semakin terancam. Tambahan lagi, maharaja adalah seorang Kristian. Terdapat usaha-usaha yang dilakukan oleh maharaja-maharaja selepas Constantine I yang menyebabkan pengaruh Pagan semakin menyusut. Walaupun kadangkala, usaha itu tidak mendapat perhatian sangat kerana terdapat golongan elit yang masih menganut Pagan, selain Kristian sendiri mempunyai masalah perpecahan.

Julian dan Theodosius

Julian (331 – 363) digelar sebagai ‘murtad’ oleh komuniti Kristian kerana cuba menghidupkan kembali suasana Pagan. Beliau merupakan seorang Neo-Platonis dan falsafahnya membuatkan Pagan lebih menjadi tarikan Julian berbanding Kristian. Kalau ikut kebiasaan, Neo-Platonism dan Pagan akan dianuti salah satu daripadanya, tetapi Julian menganut kedua-duanya sekali.

Kesan pemerintahan Julian ke atas Geraja agak berbeza daripada apa yang beliau sangkakan. Pada asalnya, adalah untuk bersikap toleransi ke atas kepelbagaian agama,. Tetapi toleransi ini seperti memberikan tekanan kepada Gereja (J.W.C Wand, 1937). Julian telah mengambil pendekatan dengan fungsikan semula kuil-kuil yang telah ditutup dan dirampas oleh empayar.

Tidak membenarkan pendeta Kristian berceramah bebas kepada komuniti Pagan. Para Biskop yang dibuang, dipnaggil semula. Julian cuba meniru kemajuan Kristian dalam menguruskan organisasi dan pendekatan sosial mereka dan aplikasikan dalam komuniti Pagan. Usahanya berakhir seiring dengan hayat beliau.

Maharaja Theodosius I memberikan penangan terakhir kepada Pagan. Beliau menjalankan sistem yang sistematik utnuk membanteras aktiviti-aktiviti Pagan. Pada tahun 381 masihi, upacaya korban diharamkan. Pada tahun 391 masihi, dua buah undang-undang dikuatkuasakan oleh Maharaja Valentinian II (371 – 392), iaitu mengharamkan penggunaan kuil-kuil dan pemujaan berhala. Tahun berikutnya, Theodosius I mengeluarkan undang-undang hukuman yang dikenakan kepada mereka yang melakukan apa-apa upacara yang berkaitan dengan agama Pagan.

Agama Pagan tumbang, tetapi aktiviti mereka masih berterusan di sebalik bayang kemajuan Kristian. Di rumah dan luar kota, aktiviti Pagan dilakukan secara tersembunyi dan selamat. Cunctos Populos atau ‘Perintah Thessalonica’ dikeluarkan pada tahun 308 masihi telah menjadikan Kristian sebagai agama rasmi empayar. Seterusnya, Kristian banyak mempengaruhi landskap politik dan sosial empayar.


Kisah Natrah: Kenapa Orang Melayu Sangat Pantang Soal Murtad?

Viral mengenai Illi Najwa berkahwin dengan kapten pasukan Hoki India. Kononnya beliau murtad dan telah meninggalkan Islam. Namun syukur Alhamdulilah, laporan media mengatakan beliau tidak murtad seperti yang didakwa. Suaminya telah memeluk Islam setahun yang lepas. Atas nasihat daripada para ulama dan agamawan negara, kami juga bersetuju beliau dan suami harus bertaubat, mengangkat syahadah semula demi menjaga akidah.

Persoalannya sekarang ialah, ada golongan liberal dan Kiri yang berhujah bahawa umat Islam terlalu menyibuk dalam soal murtad tersebut. Sepatutnya urusan agama ini ialah urusan individu, dan umat Islam tidak ada hak mencampuri urusan tersebut. Sukanya saya nak ingatkan betapa umat Islam tidak pernah memegang pendirian tersebut.

Pernahkah mendengar kisah Natrah? Ini ialah POV orang Melayu dalam isu murtad ini. Natrah cuba dimurtadkan oleh penjajah Belanda orang membuatkan orang Melayu sampai berdemonstrasi sampai beberapa orang m4ti. Tak pernah lagi orang Melayu bersatu seluruh negara pada waktu itu demi mempertahankan akidah seorang Natrah.

Rusuhan ini dianggap sebagai rusuhan membela agama dan membelasah penjajah paling berani dalam sejarah zaman moden sehinggakan ia menjadi perdebatan utama parlimen di England.

Ulama-ulama Melayu yang tinggal di Mekah turut menyatakan sokongan menghantar surat bantahan kepada Menteri Jajajan Inggeris di London. Isi kandungan surat itu: “Adalah menjadi kewajipan semua umat Islam melawan tindakan kejam ini sekalipun dengan jiwa dan harta mereka”.

Orang-orang Melayu datang dari seluruh negeri-negeri di Tanah Melayu ke Singapura bagi menyertai perjuangan ini. Malah ada yang datang dengan berbasikal sejauh Kelantan, Kedah dan Pulau Pinang. Sehinggakan ada yang sanggup bergolok bergadai.

Perantau-perantau dari Indonesia dan orang-orang Melayu di Geylang menjadikan Geylang sebagai kawasan “bebas orang putih”. Orang-orang putih yang masuk ke Geylang pada ketika itu akan ‘dikerjakan’.

Anggota polis yang berbangsa Melayu turut memboikot arahan pegawai Inggeris kerana berkongsikan sentimen yang sama dengan umat Islam yang lain. Mereka tidak menangkap perusuh-perusuh dan membiarkan para perusuh. Ini menyebabkan Inggeris terpaksa menggunakan khidmat polis gurkha.

Akibatnya, beberapa peserta rusuhan ini dijatuhkan hukuman m4ti. Seorang pegawai polis Melayu yang bernama Bujang bin Tunggal ditangkap dan dituduh bawah Seksyen 221 Kanun Keseksaan kerana dengan sengaja gagal menangkap perusuh.

Seorang pemilik restoran India Muslim iaitu Restoran Jubilee yang bernama Othman Ghany dijatuhkan hukuman gantung sampai m4ti atas kesalahan memberikan makanan dan minuman secara percuma kepada para perusuh.

Tunku Abdul Rahman meletakkan jawatan sebagai Pegawai Tinggi Kerajaan. Sejurus selepas itu, beliau memulakan usaha mengutip derma untuk membantu mereka yang dijatuhkan hukuman gantung sampai m4ti oleh Inggeris.

Selagi mana Liberal dan Lefties dalam negara ini tak memahami pandangan orang Melayu mengenai betapa pentingnya agama Islam dan semangat persaudaraan sesama Muslim, sampai bila-bila anda tak akan dapat menyantuni sokongan kami

Sampai hari ini, orang Melayu masih menangisi kegagalan mereka mempertahankan akidah Natrah. Kisahnya dimainkan dan didendangkan dalam lagu-lagu, filem, novel dan teater orang Melayu. Ianya adalah peringatan kepada kami, janganlah ada yang dimurtadkan secara terang-terangan.

Jadi, orang Melayu kalau mendengar berita murtad secara terang-terangan, lagi-lagi pada anak gadis kami, ketahuilah nostalgia Natrah akan kembali menghantui. Kami akan cuba pertahankan akidahnya, cuba mencari jalan agar syahadah kembali manis dibibirnya. Kerana kami tahu, lukanya lebih menghiris daripada belati, kekal sampai ke akhir zaman.

Kredit kepada Ustaz Hasanudin atas info-info hebat yang dipetik dari rujukan dibawah bagi melengkapkan artikel.

RUJUKAN:

Yusof, Hasanudin. (2019). Natrah Simbolik Melayu-Islam Bersatu Suatu Masa Dahulu/ The Patriots. https://www.thepatriots.asia/natrah-simbolik-melayu-islam-bersatu-suatu-masa-dahulu/